Lifan-Z/Chinese-poetries-txt huggingface dataset:
德星天遣出淮𣸣，玉节光华委十分。可但筹边专馈饷，直须旷土尽耕耘。向来我已惭无效，此去君当勉策勋。尚有龟山风浪恶，得无遗恨雁离群。
淮边陈迹试重论，走遍西途落木村。依旧江山连北固，承平池馆羡东园。中原入望堪垂涕，古汴无情尚有痕。岁漕东南六百万，云何异域得游魂。
左螭玉立耸朝端，底事飘然便挂冠。简记起家千载遇，光华持节万人看。溪山好处宁终恋，鸥鹭盟前莫遽寒。已是诏书催上道，却烦尺鲤问平安。
五千经卷乃吾心，眼力年来却不胜。且学赵州看半藏，从教舍利说三乘。循行数字难成佛，兀坐焚香也似僧。此法本来无所得，多生受记有燃灯。
楼成叠翠相奇奇，不羡围屏锦绣机。卜筑又新王粲宅，登临莫下董生帷。高吟得助添新卷，清赏何须贮舞衣。问舍却怜吾未就，归心长与落霞飞。
见说江都一骑来，筠篮坏土带春回。不堪羁宦思金谷，宁有诗情似玉台。纶阁翻阶无复梦，乳溪临槛想传杯。殷勤分赠须闻早，社后重阳政好培。
一日思君一度年，家山好在落霞边。飞鸿日去情何限，黄耳书来病已痊。欹枕池塘春草梦，闭门风雨落梅天。南坡政恐春留住，过我何时果着鞭。
万里归飞怪底迟，岂缘鸟道崄而奇。尚怀旧国初来日，偏恨群芳欲尽时。回首暮山宁久住，论心残月漫相知。何人远道长为客，为尔声声劳梦思。
此去家山仅两程，不烦鸟语苦丁宁。烟花三月忙中过，风雨连宵梦里听。问雁呼卿情大薄，闻鸡起舞意还醒。年来纵迹浑无定，渠亦相怜水上萍。
公家文字足搜寻，间览容陪夏日临。句里江山元自旧，笔端造化速宜今。朱扉对启雄潭府，秀气平分入泮林。青佩龙门行在望，跃鞭莫负使君心。
何人浪说四难并，此地追随眼更清。飞盖数移红步幛，肩舆稳度翠围屏。春回觞咏频频举，风度笙歌处处听。昼短夜长公莫恨，当家故事有兰亭。
弟侄团栾岂偶然，华堂绮席间婵娟。试看今夕知何夕，颇觉新年胜旧年。黄纸除书须有命，青春作伴且随缘。从今屡费何须惜，日办杯觞趁和篇。
按剑何由骇夜光，险心真复易羊肠。未能种橘千奴足，且欲滋兰九畹香。俗物满前多汩没，玉人在侧独清凉。夜来忽有家山梦，便向清溪欲舣艎。
悠然旅酌夜沉沉，漫想歌眉带浅颦。兴寄鳞鸿宁有限，诗成珠玉未羞贫。尚烦潇洒登山屐，聊慰崎岖穷谷民。已笑割鸡非我事，颇尝栖棘有斯人。
先生雅意在垂虹，底事鸾栖枳棘中。几欲上书排北阙，却应举扇障西风。官清高枕梦魂好，兴动长吟诗句工。琐琐升沉何足道，只凭心地与天通。
江南三月暮春天，上巳清明五日前。红杏园林初过雨，绿杨庭院欲生烟。无花无酒伤今日，宜麦宜蚕胜去年。却怪山中时候早，树林深处有鸣蝉。
秋与诗人着意清，不平宁作候虫鸣。闲愁有底能千斛，久雨终当快一晴。富贵时来何足道，英雄天亦不徒生。来宵径就姮娥约，丹桂当年种已成。
秋月秋花自一回，锦囊收拾靡遗才。吟余顾兔毫端满，赋罢文犀纸面开。十里清香供隠几，三人对影称挥杯。笑渠冷淡为生活，何似笙歌鼎沸催。
周南留滞玉堂仙，千骑那教下蜀川。梁上几看明月夜，江东空想暮云天。五年契阔音书断，万里归来语笑鲜。喜有常郎天下士，肯来相对语残编。
那得朝朝琼树新，拥炉添炭费乌银。试呵冻笔还搜句，浅酌香醪未计巡。过眼年华休恨晚，转头天令即行春。纷纷桃李谁知问，祇有寒梅是故人。
诗成开府让清新，纸扫溪藤笔弄银。斗转苍龙归北望，日行黄道傒东巡。人情自是随时变，天意何私与物春。官里簿书殊未了，不知花事属何人。
市无晨饮助加餐，空愧先生苜蓿盘。尚有园人供菜把，漫劳穉子写牌单。俸钱先自无多了，宾客从来不惯看。已誓长斋依绣佛，妻孥休怪瘦栾栾。
山园秀色故堪餐，明月批来白玉盘。小县经年常乏俸，颓墙过午尚悬单。妇兴举案齐眉叹，婢愧添薪墨腕看。无肉纵令人解瘦，却宜相对碧檀栾。
怪生食指动晨餐，拗项蒸毛忽满盘。总为饥驱嗟我老，未能饱死笑人单。不除豪气杯中兴，空有功名镜里看。菽水虽贫归去好，白头慈母要团栾。
少年发愤欲忘餐，信木能钻透石盘。灯火半生徒自苦，虀盐并日不嫌单。嗟来未肯低头拜，臭腐那须着眼看。何物马肝犹不悟，怜渠五利竟诛栾。
听履星辰最上头，一麾得请暂南州。高风凛凛推前辈，政路骎骎却倦游。地近枌榆同衣锦，天低雨露密承流。只今廊庙须公等，燕寝凝香莫久留。
雨送行人上短篷，东君更借一帆风。桃源春水半篙稳，锦谷清溪几曲通。远岫天边凝晚碧，夕阳波面泛微红。舟行又胜山行好，两岸芳菲一顾中。
寒天短日少晶辉，薄暮边城鼓角悲。外使方将接踵至，淮民未有息肩期。吁嗟道路频牵挽，表里河山几合离。闻道遗黎尚思汉，中原恢复定何时。
长淮东下月西流，起视龟山势若浮。砢岸崎岖须列炬，波涛汹涌更行舟。今秋暴涨尤堪畏，去岁坚冰亦合忧。有底往来能屑屑，痴儿了事几时休。
名园天气更须新，况有弹筝甲用银。舟欲暂回成邂逅，酒因同载作逡巡。飞花一片休嗟晚，啼鸟千岩莫怨春。未暇湖亭修故事，水嬉遍阅水边人。
吹葭六管候频频，眉寿先储酒十旬。鞭到土牛休袖手，斗回天驷已驰神。花梢彩胜翻新样，镜里朱颜只故人。生菜玉纤能细缕，大家醉赏满盘春。
东风欲动管灰飞，剪彩工夫莫恨迟。残腊竟呈三白瑞，新春元与六花期。羊羔酒好浮琼液，牛尾狸堪削玉肌。欲就江梅赊一笑，前村容有未开枝。
怪生淑气静氛埃，知是东君一笑开。膏雨任能滋宿麦，香风先已上寒梅。交情太薄鶑犹懒，远信难凭雁却回。闻道君家春最胜，十分眉妩画章台。
镜里朱颜一寸埃，感时怀抱向谁开。典衣饾饤盘心菜，贳酒留连眼底梅。三月鶑花劳问讯，几家幡胜带能回。新来不作温柔梦，有底诗情似玉台。
青旗小队唤渠频，新历先看早二旬。羯鼓催花夸敏捷，舞腰回雪鬭精神。燕飞欲傍钗头月，雁过才归陌上人。谁道土牛鞭不动，也能脚底散阳春。
烟霞痼疾自年龄，冷落江城处士星。松下茶烟青羃羃，竹间碁韵子丁丁。林泉雅许幽人往，猿鹤应羞俗驾经。沽酒抱琴还有约，要看桂子月中零。
书云瑞应协黄钟，人事天时讶许同。葭管阴阳消长际，朱幡新旧送迎中。严陵滩昔怀高节，茂苑城今愧下风。醉里不知乡国异，团𪢮相映酒颜红。
堂馈流涎玉面狸，也知臭腐出神奇。分无竹叶浮酥面，尚想梅花映雪肌。渠幸腊前能漏网，人言春后亦非时。吾侪口腹真余事，莫倚雄豪浪赋诗。
夜寒那得到帘帷，前拥红炉后翠眉。未致马蹄沙水鳖，且尝牛尾雪天狸。葅寒石芥愁辛鼻，鲊熟雏鹅怯带脂。端的为渠添酒兴，红颜相映玉肤肌。
仙格孤高老始成，临池爱刷羽毛轻。未看月下婆娑舞，且听风前嘹唳声。向人自在有真态，伴我官闲无俗情。少待相将林下去，携筇更引鹿同行。
诗情引上碧天高，侍史毋辞走送劳。栗里正思陶靖节，愚溪不数柳仪曹。只惭同队疏头角，莫恋樊笼损羽毛。取友如君千载士，陆机作赋岂其豪。
黄鸡催晓破霜天，起整冠裳拜影前。又见刺文添一线，谁知泣血已三年。蟠桃海上今应熟，双橘怀中祇自怜。未必儿童知此恨，彩衣依旧戏蹁跹。
维摩应待散花天，无复称觞寿母前。从隔蓬壶三万里，尚期华表一千年。弟兄黄发三人在，故旧青云众目怜。自愧阿奴真碌碌，不妨鉴井又蹁跹。
天时人事日相煎，否泰俄惊在眼前。积闰尽归冬十月，纪元一似太初年。联珠合璧犹重见，华发苍颜益可怜。三抚祥琴无意绪，当筵那忍舞蹁跹。
杖屦南坡路不赊，就中景物四时佳。春林竞秀烘迟日，雪岫初晴眩晓霞。炎夏清风横一榻，澄秋明月满千家。人生适意须行乐，况是樽前鬓未华。
墨绶低回叹陆沉，好山浑作翠眉颦。我聊尔耳宁违俗，仕有时乎亦为贫。老去催科非所学，向来凋瘵愧斯民。整襟再拜栾城像，幸賸残膏丐后人。
宦情元薄且浮沉，抚字劳心祇效颦。白首论交嗟已晚，青衫捧檄祇缘贫。简书岂不怀朋友，德意安能及吏民。误矣折腰成底事，谁欤高枕有闲人。
缭枝偃蹇傍岩隈，密叶棱层不露才。一色浑疑新酿熟，十分端为好诗开。佳人宜与簪云髻，上客须邀釂玉杯。只恐王孙归未得，小山招隠故应催。
缃黄襞积间琉璃，病眼看花喜欲迷。半树斓斑藏雾豹，一秋清绝辟尘犀。谁分仙种来蟾窟，知有生香洗麝脐。天女维摩应大笑，一枝扶上髻鬟低。
万壑千岩秋欲阑，金商点缀破天悭。未须狂雨相将去，且索西风一笑还。香列酴醾薝萄右，清宜茅舍竹篱间。闻君画柳为眉妩，可复扶花上髻鬟。
月娥一笑抵千金，玉粟枝头点缀深。莫怪谪仙犹未赏，却因犬子喜相寻。漙漙白露新秋色，楚楚黄裳翠雨襟。高兴已辜红袖饮，何心相伴白头吟。
两行丛桂手亲栽，移自深岩远壑来。今夏蒙茸看叶长，来秋端的见花开。早时切记频浇灌，瘦地仍须苦壅培。待得东堂枝可折，满山桃李尽舆台。
岩桂无人也自芳，月宫仙子道家妆。露漙仙掌三秋色，风动枝头十里香。先世栽培虽地僻，近年卜筑发天藏。后堂元有文犀贵，可但腰金照地光。
团餠秋光入好枝，一天风露最清时。管窥豹雾岩前隠，杯泛鹅黄月下宜。子落谁赓沧海咏，丛生应有小山知。惠连更喜姮娥近，底事观书却废诗。
东堂留得最高枝，向道重开果有时。仙掌露漙秋气重，山头月照晚妆宜。层层黄色眉间见，拂拂清香鼻观知。更约菊花为老伴，四难并处可无诗。
夺得饥民鬼手中，误恩增秩敢言功。颇闻有意征黄霸，却坐无书遗子公。莫我愁眉劳抚字，从渠醉眼乱青红。床头况有韦编在，消长何妨以数穷。
光阴老去漫匆匆，千骑南来岁又穷。竹瘦固应留晚节，梅开宁亦待春风。青冥蹭蹬何关我，白发飘萧恐未翁。毕竟田园归去好，暮云回首自江东。
归来世事任浮沉，车马萧条门巷深。一榻容身无妄想，两餐度日少关心。园收佳实随时荐，瓮有新𥬠待月斟。老觉闲居浑有味，不须荣宦说骎骎。
春工投老日骎骎，阅遍芳菲又绿阴。不复椅梧倾宿凤，几番淮海变鸣禽。太阿自抚为知己，焦尾谁弹莫赏音。高下风花何足问，向来出处固无心。
珍重黄堂遗送来，淮南未数小山才。分从月里双株在，趁得风前一笑开。秋著屏帏蟾弄影，春生酒面蚁浮杯。姮娥自与花为约，不爱人间羯鼓催。
折桂东堂又一回，秋花此外祇凡才。千岩万壑幽深处，玉露金风烂漫开。有客挥犀纷入坐，几时清燕小持杯。作诗且与留花住，青女繁霜未要催。
高枝曾折记前回，晚路重逢叹滞才。天上移来和月种，人间占得及秋开。香浮翠葆花藏叶，影动燃犀酒映杯。犹有黄花堪殿后，为渠留恋为渠催。
舂容听履上星辰，玉笋班中第一人。暂藉威名分阃寄，賸留风采照廷绅。何人重记西山雨，老我空伤南浦春。此去莫贪为郡乐，紫枢黄阁待经纶。
十年沉落困推挤，出处于公恨不齐。本谓重来酬契阔，岂期一见又分携。风吹渭水波声小，春压阳关柳色低。老矣销魂难语别，且须倒尽玉东西。
小队行春簇使旌，黄童白叟递逢迎。劝耕试向何山麓，竞渡还倾极乐城。画舫骁腾喧鼓吹，红妆凝伫傍轩楹。山公归路人争看，已有丰年笑语声。
去年今日到湖州，救得饥民岁又周。阅遍炎凉还自笑，坐靡廪饩更何求。渊明栗里终归去，太史周南枉滞留。咄咄大钧何必问，固知薄命与仇谋。
属和何须蚌鹬持，笙歌鼎沸政相宜。劝君莫惜松醪酒，容我来看柳叶眉。春去自怜鶑命友，夜来空费雨催诗。海棠还有风流伴，留得芳菲不恨迟。
青衫试吏古桐川，识面池阳别驾贤。但喜论交时一笑，不知为客度三年。新来怀抱愁分袂，此去功名好着鞭。未必九华清绝地，更能留滞玉堂仙。
别乘词锋不费磨，江山得助想经过。离情柳色长亭暮，愁绪梅腮细雨多。渭北论文须细与，洛南问业念如何。有时尺素频相寄，莫负东来锦鲤波。
灏气南坡日夕清，杖藜缘底邈无情。读书乃尔妨行乐，觅句从来怪瘦生。况有鸡豚燕同社，政须钟鼓报新晴。似闻岩桂花开遍，早晚携壶一就倾。
万山深处长官贫，不惯将迎懒是真。谁解移文回俗驾，漫劳举扇障风尘。碧云日暮还无信，白眼途穷易见嗔。归去荒村望灯火，是何鸡狗亦惊人。
红紫争先有底忙，姚黄晚出最芬芳。玉非蒸栗难同色，露是蔷薇更染香。翠幄密遮春去路，黄云低映晓来妆。十分喜气眉间见，快泻鹅儿醉洛阳。
新向坡头种牡丹，更开小径傍层坛。先生倍费栽培力，俗子那容取次看。应有司花来守护，更须插槿与遮栏。何时一醉酬心赏，屈指春风半岁宽。
青桂留连最上枝，待君奋翼到天池。秋莲又喜呈嘉兆，春草何劳费梦思。雅想分香风静处，更怜并影月明时。姮娥似办双荷制，故遣冯夷预报知。
君家双桂有高枝，便令齐飞集凤池。底事乳溪迷簿领，相望泮水费怀思。四明人物谁能俪，万里功名自有时。为我双莲出佳句，个中气味许君知。
鹡鸰原上思何穷，排遣新愁酒有功。不见老松孤晚岁，忍看宿草又春风。危亭徙倚前峰碧，归路迟回夕照红。谁谓死生真永诀，会应相对梦魂中。
倒指西城我廪高，天公自欲慰民劳。声名敢望黄丞相，诗律间追何水曹。三径就荒身似赘，一行作吏事如毛。只须多酿兵厨酒，聊伴先生醉后豪。
中山清赏好家风，父母犹能说此翁。谁与画图传浙右，更余诗句满江东。日边纵识双凫舄，天上难留一马骢。投绂归来名愈重，橐金虽尽乐何穷。
平生学道未纯全，游宦何须苦着鞭。作县又将书下考，离乡今已跨三年。性多忤物无非罪，命与仇谋孰使然。抚字催科俱大谬，不如投檄早归田。
老龙高卧古灵湫，唤醒须烦尺简投。澒洞溪云随起雨，渺弥陂水急通沟。定看田里还丰岁，且豢鸡豚作好秋。可是蓝田修故事，为民精祷益同忧。
当年书剑走风尘，倾盖桃花一笑春。别去交情浑似旧，向来时事几番新。诗坛雄健看前辈，官路低回愧此身。珍重烦公问消息，双溪烟雨政垂纶。
尺素西来字字真，诗成胶漆重雷陈。连城喜子重增价，敝帚怜吾亦自珍。穷达旧闻俱有命，功命底事要知津。一樽别后开怀抱，只有湖山似可人。
六花飞舞到江头，清赏朝来破客愁。便遣郢人传白雪，快呼从事到青州。宠珍历象占星鸟，混一疆封验斗牛。遥想倚栏看未足，寒江浩荡没轻鸥。
天教三白瑞来麰，黄竹歌声浪自愁。未问骑馿游霸上，行将跨鹤上扬州。桥横忽度行天马，帘卷何须压海牛。鼓吹从来杀风景，丁宁江上莫惊鸥。
一别十年难再逢，君今浙左我淮东。功名老去终安在，出处年来恨不同。已是死灰何足溺，祇应怪事更书空。鸡虫得失无期了，莫为元规扇障风。
寸进鲇鱼上竹竿，磨馿终日困团团。诸公有意故推挽，议者献言防诞谩。胡不罢休嗟已晚，只堪付与一长叹。杜陵有语君知否，才士从来汲引难。
相得诗人我与兄，平生无一不真情。河梁莫恨看云别，剡棹曾经载雪行。近喜双鱼传尺素，远胜孤雁带边城。江湖老去知何用，空把葵心向日倾。
樯燕呢喃浪语人，岸花飞舞苦伤情。賸穷诗眼三千界，漫鼓琴心一再行。他日湖山还帝里，别时风雨满江城。思君直欲令人老，流水沄沄日夜倾。
缓步诗成不用催，松门开径破莓苔。池塘梦草人何在，风雨连山子独来。望断惊鸿怜片影，愁生雊雉应游媒。仆夫忽报天将暮，又是篮舆寂寞回。
粗衣粝饭不难供，有底令人芥蒂胸。但得千奴足吾事，不须万里建侯封。缲丝何许逢园客，学稼谁能问老农。粗喜近来薪水给，免教雨外急村舂。
香雾崇朝一炷薰，雷声便得晚来闻。今年虽欠梅黄雨，仲夏犹敷稻绿云。审象已能苏大旱，卧龙何用说三分。腐儒窃有区区见，例奏囊封愧不文。
使君事业此权舆，军政留心尽返初。尺籍伍符须补阙，连营列戍且群居。更观坚利修兵甲，可但帡幪有屋庐。我亦向来飞荐墨，况闻佳颂起阎闾。
平安一雁带书来，顿解愁肠日九回。珍重梅花还庾岭，别离杨柳自章台。宦情落落思三径，世事悠悠付一杯。桃李河阳无好手，南坡随处賸栽培。
王式当年本不来，送涂未远径须回。自怜白璧频遭剑，何许黄金更筑台。夜榻对眠空抚枕，寒炉孤坐懒持杯。权门气焰堪薰炙，况是无资与瓮醅。
雪意垂垂漫不收，预愁严凛压貂裘。十分果是滋农谷，一片何妨上酒舟。天远雁飞难寄字，江寒鱼懒不吞钩。欲酬妙唱无佳思，岁恶诗人且罢休。
岁旱十分无一收，苦寒何许索重裘。流民岂是无常产，触处浑如不系舟。但愿天心怜冻馁，莫教雪意大牵钩。祇今宿麦无人种，谁问王师休未休。
槐影侵阶昼未移，筠筒忽见破愁眉。新篇谁出诸公右，此事终成一段奇。我欲泼醅浮大白，君当枉驾授前绥。相从日日南坡上，流落人间总是诗。
一杯相属岂非天，目送归鸿付五弦。霜后黄花秋漠漠，风前丹叶暮翩翩。凭栏把酒青山共，即席赓诗红袖传。我亦从来无此客，敢将觞咏断前贤。
一翻梧叶又惊秋，鬓上侵寻岁月流。夜永只怜灯作伴，诗成却欠酒浇愁。多情行雨空扬袂，何物非烟解击瓯。室有天游魂梦好，屏山不遣污油头。
西窗风露不禁秋，时数微萤几点流。识字故应甘寂寞，著书初不为穷愁。倦横如意方三鼓，渴饮门冬自一瓯。喜报灯花知底事，玉虫连夜缀钗头。
𬨎车行晓快新游，更上雨花台上头。看不厌人浑是景，清无极处奈何秋。地完龙虎堂堂立，江泊鲸鲵衮衮流。一带黄山是淮土，依然望弗见神州。
花村犬吠可能无，但使三农力有余。千亩秋成云漠漠，一犁春事雨疏疏。登台想见同民乐，上考何妨亦自书。祇恐双凫便飞起，爱身宁许伴春锄。
青荧灯火小窗前，自笑醯鸡舞瓮天。涉笔谩随斯立尾，着鞭蚤觉祖生先。一觞独进何由醉，四鼓相将底未眠。珍重梅枝为老伴，摩挲病眼向渠怜。
葭琯飞灰趁早朝，便看梅柳占春娇。金花彩胜方连昼，璧月华灯又彻宵。罗绮丛中森画㦸，旌旗影里间星轺。满城游妓归时节，犹认云间紫玉箫。
狮子关前半篆烟，二龙飞下卓篙泉。银河掣电连宵雨，绿野翻云四月天。便觉春生花一县，会看秋熟米三钱。何时卓鲁登黄阁，都与寰区作有年。
唤妇推窗索锦笺，山翁要赋弄璋篇。一年江上春将暮，三日人间月又圆。母舅故家应有持，郎官馀庆岂无传。不妨小小为汤餠，紫竹林边风月天。
老子瞿昙鲁仲尼，新来抱送一麟儿。已吞贾氏三英时，不数徐卿二子奇。昨夜光连奎昴宿，他年身在凤凰池。相门有相非虚语，细听啼声自可知。
春风有客到门墙，院落犹闻天上香。曲水尚迟三日宴，燕山要足五枝芳。偶逢贺夏随飞燕，不误题书作弄璋。从此葛山坛下路，要成父子锦衣乡。
闺门六十四年春，回首平生可痛情。不肯轑羹惊好客，直能炊扊奉难兄。莫思秀水初来塈，岂料萧州竟逝倾。一望松楸三百里，年年遥为哭清明。
三十功名四十亡，有才无寿两堪伤。夫妻镜里鸾分影，兄弟群中雁失行。数尺红罗书姓字，一堆黄壤盖文章。我来不敢高声哭，只恐猿闻也断肠。
白云深处郁孤台，一卷青囊一酒杯。天在掌中旋日月，龙从足下起风雷。自知有分三公贵，未必何时万乘来。经过铃冈肯相访，柴门认取竹新栽。
大块中间一窍开，佛龛僧榻遍岩隈。群峰争泛玄云出，绝磴祇容幽鸟来。蝠穴巧藏人世界，鳌山惊现蜃楼台。重来又与山僧别，钟鼓无情鹤自哀。
安分丘园百不忧，生涯满目足优游。春深甘雨桑麻长，秋霁西畴黍稻收。教子倚阑看邃说，饮牛挂策俯池流。高情更喜亲朋至，白酒黄鸡醉即休。
石径缘云艰复艰，不知萧寺驻林间。余香满袖花惊眼，空翠沾襟雨暝山。早晚报衙蜂扰扰，友朋相和鸟关关。我来亦被浮名缚，那得高僧一样闲。
大堤二月柳初舒，秣马飘然别故庐。自取通才分剧邑，谁怜修路奉除书。绿蕉丹荔千山度，瘴雨蛮烟百粤居。此去县中花事好，早将佳绩报双鱼。
绰约冰姿傍短墙，天香应不让花王。雪光相映精神爽，月色深笼意味长。惟契竹松敦晚节，不随桃李竞春芳。漫将玉笛风前弄，留取宫人学汉妆。
闻道骑鲸碧眼仙，黄柑手植尚依然。人间俯仰更成古，天下声名不计年。茧纸谁能收妙墨，鸡林何用续遗编。使君为创新堂事，若解尊贤则是贤。
东塘昔号神仙景，亭以洲名世亦稀。山拥髻鬟临水鉴，花铺云锦出天机。好风入座清如濯，古木分行翠欲围。每到冯栏会心处，不知香气袭人衣。
云山烂漫本难名，收拾闲情付此生。出处自知无上策，往来聊欲试同盟。门多贤辙人便静，琴锁师堂岁几更。六月岸巾来借扇，频游应不禁船行。
摇兀孤舟东复西，飙从赤鼻下樊溪。惊鳞斜日银刀乱，飞鹄沧波羽扇低。江涨清泠舞洄洑，岸颓浩荡汩尘泥。黄昏荡桨窊樽上，笑指天闺认沐鹥。
万松晨度马蹄疾，五水春来湖草长。官柳弄烟天已曙，山花无人风自香。涛痕石碛记江路，桧楫兰舟摇夕阳。送我不如归去也，啼规夹岸切愁肠。
虹梁新霁倚东隅，还忆松江枕太虚。味比莼羹下盐豉，贤为菰菜忆鲈鱼。清风帆幔输归客，落日蒹葭称晚渔。会带笭箵镇浮浪，扁舟斜挂一籧篨。
谁将春信过中江，草木无情取次芳。装罢美人梅破额，愁成行客柳牵肠。江滩凿凿添新涨，沙塞茫茫反夕阳。款段趷梯樊岭道，几多畦町杂苍黄。
飞出仙人壶外天，壶中日月故依然。虚明百雉龙鳞动，空翠千峦翡羽鲜。咫尺画图藏世界，侵寻锦绣簇山川。归来身入寒谿路，恍若瑶林一梦还。
轻舟时复到齐安，一过俞家一黯颜。江打颓墙开野径，篁生故垒上家山。萧骚城郭尘埃外，缥渺烟霞云水间。便好系船终日卧，官曹不许片时闲。
年时芳草碧蒙戎，聒耳新闻甲夜风。军吏误应非进鼓，天王锡忍废彤弓。刚言苻诏难倾晋，不信文王可伐崇。击柝杜关无个事，钓台江月静朦胧。
二千逆数到春秋，战国兴亡一转眸。垒壁讵销埋蚌壳，劫灰宁烬斩鹅头。坟缘开发金成范，殿为焚修瓦出沟。哨矢燋铜伤我意，古来争战几曾休。
罢休祈雨又祈晴，天道难知德好生。钟鼓铿锵西佛寺，草茅荒秽古王城。温舆即就凉舆便，阴气潜消煖气盈。栖凤未堪云尚密，可人日脚尚微明。
籧篨烟霭入浮槎，罨画谿干阿果家。浩荡天风飞羽盖，缤纷法雨落昙华。阪悬饮涧猿连臂，魄褫投牢虎落牙。岂是仙翁未神圣，笑谈为我放灵鸦。
天游无事月中槎，物外仙灵别是家。老蝠有方精不化，白馿绝迹眩生华。灶余丹药清毛骨，涧吐清泉厉齿牙。回首周郎斩蛟处，晚云当面舞神鸦。
天河重泛客星槎，便好成都访卜家。渭水未成浮竹叶，武陵犹记落桃华。传闻铁骑充牛口，暗想楼船破虎牙。浊酒一杯山水绿，棹歌三叠百啼鸦。
万死何知狱吏尊，威名盖代古难存。二桃岂为功高赐，一舸不容身退论。几为饮江思道济，缪因图像削王敦。沈碑千古蛟川恨，留与无穷客断魂。
军声良苦听南风，说礼敦诗也不容。鬭螘达聪良是病，战蜗流血可同宗。亲疏间入联镳话，真假言从蹑足封。趣诏河阳长已矣，隆中悲切起人龙。
搅人无赖是东风，埽尽春菲一雨中。窗外远山装暗绿，眼前佳卉梦新红。梅生乐圃枝如缀，草合诚台路叵通。芍药牡丹知渐老，折来瓶水玩芳丛。
晚烟暝雨不胜愁，改日仍为退谷游。司事守田如有意，催归脱袴感行休。连营谷里旌旗暮，细草杯湖荷芰秋。果下马拖泥水去，石头路滑且夷犹。
好溪东赴海门秋，中有禅居涌碧流。潮信往来双别屿，世缘生灭几浮沤。菱歌面面来渔鼓，灯火层层到客舟。何事瓜期外留滞，短窗斜雨不堪愁。
登临一度一伤神，功业蹉跎万物新。飞鸟远归云外岭，赏花频对眼前人。茸茸雨脚南郊暮，种种茅针太极春。鼓掌祇供渔父笑，朅来生水拍江漘。
介子龙蛇亦大灵，禁烟犹复雨零零。时风未办作寒食，春事无过醉醁醽。取士语干三礼穴，延宾为屈五经瓶。明年此日家山路，沧漠从君看水萍。
芳丛累累结珠玑，雨后芬香郁麝脐。半醉半醒春昼永，载行载笑洞仙迷。青蛇眼见游飞雾，绿绶生愁解佩觿。举袂与君为此别，幸传薰德绛囊携。
东风一夕报春来，管领群芳次第开。出岫白云如有意，照人明月几难回。缟衣聊复归三岛，绿醑无辞举百杯。真味不须谈鼎实，等闲谁识鏁梁材。
西子苧萝谿浣纱，李白捉月千丈波。风流东迆去不尽，玉钏犹传金叵罗。芰荷蒲荇争清泚，微香密与和风起。可将斋洁祀王明，为言酌献持杯水。
喷人清馥偏闲庭，心醉银釭对醁醽。高髻月娥呈素面，孤云天盖拂明星。腰支天袅愁萦绪，玉佩招摇尚典刑。着意政须延永夜，新条明日定飘零。
天与花王化日舒，可堪买酒共提壶。荒凉洛苑芳菲甚，落寞扬州气味殊。倾国几迷狂舞蝶，还钱不得迅飞凫。清愁怀抱多春感，一苇悬知此意无。
清江不解蹋长芦，闷向花前问玉壶。秀色可餐谁是伴，浓装独立自应殊。醉倾镜外归钟酒，飞尽人间几血凫。多占春风称第一，檀心知有谢来无。
开缄豁豁皱眉舒，一首新诗酒一壶。寒食禁烟春已半，佳人倾国态悬殊。园荒不减游群鹿，才尽应悲短续凫。有墨牡丹君种否，乡邦能借一畦无。
一见春红意已舒，何须幻化入悬壶。含芳镇日香千和，作态临风色万殊。曲槛乍开金缕凤，清池斜照玉为凫。洛阳拟问门园在，王后如今解接无。
杯室开门傍石泉，平生活计枕书眠。但知身世非人界，不信方家说洞天。陋巷分甘颜子乐，一瓢所得许由贤。年来把板尘埃去，笑杀商山四皓仙。
道学从初小况雄，文光万丈吐长虹。凌霜壮节生来劲，喷玉清诗老更工。攀槛定须回日御，叫阍端复悟天聪。愿公赤舄安狼疐，豳国何曾有变风。
畴昔相要学娄空，蹉跎行即叹龙钟。三千牍欠东方奏，十万兵无小范胸。大愧入关歌一箭，终期出塞传三烽。蓬莱有愿占云气，又羡江山笔墨供。
惟怜踪迹负平生，愧予秋空万里清。体道信能忘聚散，论交曾复俟将迎。愁多人物输前辈，恨有天公也世情。阳羡买田虽旧约，虞歌喜起欲谁赓。
海宇煎熬沸鼎时，先生静付一支颐。单辞隠几三仁在，大略平边百世知。到了勋庸成底事，由来用舍出先几。长枪不用毛锥子，应使毛锥自用为。
殃民政虐恐风传，镇日穷愁蝉腹然。化物未能参物格，高谈无当若谈天。雅歌清唱俱流征，善听多惭可绝弦。何事拦腰撞君价，绝尘奔逸正吾前。
万缘政尔未能佳，绘句雕锼直谩夸。客里悬知君有谓，宦游当念我何奢。几时西塞歌飞鹭，指日东篱采菊花。五斗折腰良自苦，奈今无粟饭胡麻。
字学从前小艺林，谁论终古可传心。毛锥刻划龙蛇动，笔阵纵横剑戟森。须省六书兼八法，由来一字值千金。世人不解张颠圣，刚把碑文镇日临。
秋香烈烈锁房栊，龙麝腥膻不易同。清素月中留夜魄，芬芳林下有家风。记惟密雪开梅萼，忆过疏篱采菊丛。独有平泉旧诗句，浪夸金粟竟非工。
不矜秀色傲春风，笑倚斜阳露气浓。秋草凄凉风索索，江天寂静水溶溶。岸移晴绮飘仙袂，叶起丹霞照玉容。可奈少香香似可，为传滋味入醺𬪩。
年去年来春复秋，田丰土谷浪言酬。败家谑善崔文纪，宰社均无曲逆侯。灯烛灵坛三告祀，燕鸿边塞两淹留。不须饮福倾樽酒，聋过今生方始休。
沐雨驱车涉败桥，平原渺渺涨江潮。华容葭苇凭谁燎，赤壁艨艟徒自烧。一路规啼情悄悄，九皋鹤唳思摇摇。道东直指松门去，酷似故乡归路遥。
几庶都缘有若无，宁论刍狗矧蘧庐。要须非复周公梦，而亦何为子夏书。行苇至仁均草木，中孚大信洽豚鱼。穷神至命知奚事，不远周流意六虚。
多谢真人警梦书，青猿驯扰尚趦趄。任从炉鼎喧风雨，争奈神明复古初。君乐炼形咀丹火，我甘饮水灌园蔬。惟当敬佩终焉意，子欲无言致匪虚。
太极非名岂自然，由知辟阖见坤乾。先天讵必违中古，上古应须得后天。至密退藏那有迹，惟几成务尚容研。从教变易能从道，不似神龙得性全。
经时兀兀坐筠乡，命驾崎岖傍夕阳。岛屿西陵开罨画，湖山东鄂洗新装。路侵细草迷繁绿，风落闲花忆旧香。却上渡船归去也，不逢安道故无妨。
麦夏西山日脚斜，峰云千里尽丹霞。晴岚榱桷水春涨，芳草园林路晚花。远近子规啼怨抑，高低乳燕语淫哇。官身归是何年社，信美诚台不似家。
晓入招提旋即还，去何忙遽到非闲。寒谿日出射烟雾，退谷路荒埋草菅。林尽远峰晴历历，丛深流水暗潺潺。归途钟鼓依稀似，将谓禅居别有山。
起人舒惨作阴晴，九十春光祇雨零。宿草未萌波漠漠，落花归尽叶青青。风生远峤衔明月，雾潋长江吐涨汀。天意乍回心自广，片时云路觉无形。
上元云路玉尘飞，应是虬骖罢会归。望合郊原人世变，映浮城郭夜灯微。连天忘却黄冈县，际水平将赤壁矶。滚滚长江耐澄挠，浪回鸥鸟一惊翚。
澄江风定也清寒，咫尺浑疑醉梦间。雪满后湖真是浪，云平西塞且无山。轻鸥弄水情无限，远雁书空时自还。静极要当随众乐，归来灯火闹朱颜。
携壶命侣燕江干，雪起颓垣甃玉栏。减水湖中还素浪，明云天际失青山。无端大火寒无艳，不奈生柴苦不干。断岸芦洲见残月，一钩忤视却前湾。
艮止危亭欲暮春，湖山江外翠眉颦。鸟啼夕月清歌扇，花发荒原闹舞裀。吴老洞迷青草暗，陶公宅古绿萝新。怀归何日成归计，不忿端居作主人。
泊船在处即吾家，鲜得熸烹爨有槎。弄景日移烟岸柳，流香风度野薇花。霞翻锦段浮江渚，水落涛纹隠岸沙。块坐朅来无一事，夜深远烧起殷霞。
杨墨衰周亦既微，仙昙变夏用戎夷。回澜岂直万人敌，断简传将百世师。脱落间亡乌鲗墨，蠹残宁免白鱼辞。校雠歆向君无愧，聊以新诗当一瓻。
倒墨扶周复古文，清辉万丈醇乎醇。七篇奥义远相继，六代潜光今又新。字假通才识鱼鲁，车惭寡学改金银。异书喜得君无靳，此道中兴知有人。
漫驱戎马说农郊，不见田畴见白茅。洪道晓晴明水底，羊澜春涨长林梢。红翻大泽霞方散，青人空原草渐苞。迎畯示民民自劝，可须杯酒荐烹炮。
年年九日登高会，九日登高年岁闲。黄菊茱萸应故泛，茱萸黄菊故应攀。今人不在古人后，往意可如兹意闲。风帽落檐谁得见，龙山还是昔龙山。
冲风栉雨乱西江，吊死裴回问雪堂。丛枳界无春草主，小桥踪在古碑荒。人存有政名空大，世远回思恨始长。旋棹晚云何限事，可堪瑞庆柳成行。
月波楼下草芊芊，浪拍三江起暝烟。愿见古人人又去，欲询往事事无传。漥樽明灭渔家火，樊口依稀估客船。妻子迎门应怪笑，问君何谓苦愁煎。
东邻处子太优柔，醉倚阑干十二楼。清白有家传酝藉，醇𬪩无味饮风流。带摇翠幄苍蛟动，佩解虹梁绿蚁浮。嘉木自香香到骨，困人非酒欲谁酬。
三春首出众芳菲，笑倚东风蹙翠眉。洛浦未翔要玉佩，汤泉新浴曳袿衣。无双可奈倾城恨，第一何堪代命为。桑柘不花花乍可，清霜谁是不空枝。
群芳未许论芳馨，独自秋天卧月明。赖有幽香洞渊奥，宁将雅趣博轻盈。德纯不显娥皇怨，道大无闻叔度清。好向深岩伴黄石，可知谁与桂花名。
可怜瓯越湖山主，厌向黄䌷听衙鼓。鬭鸭能言名自呼，子规归去啼声苦。伤情羁雁怯离群，适意驯猫哺相乳。端是三年贫客官，方春定得离南浦。
秋风摘索铺寒雪，败叶枯条互明灭。淡荡闲塘摇夕阳，横斜断岸凌高节。无言咄咄日书空，执礼拳拳意绵𫈵。望极氍毹铺纠结，渔歌何处声凄切。
万夫卬止配高山，德望巍峨履道安。容貌訚訚服乡党，风棱凛凛冠朝端。凤鸣往格君心正，鹯击曾闻奸胆寒。不相宅家长已矣，空教有识涕澜汍。
陕服它时帅五侯，尽心分主顾西忧。为民发廪成归节，揖盗开关记释谋。泽施生人追灌口，法垂当世说遨头。华阳旧志今谁续，巷祭余哀可见收。
履赐西州事可寻，税轺无在不棠阴。忆参盛府开巴峡，忍送灵輀入凤林。语上故藏应笔鉴，家传清尚只龟琴。自伤下走青衫少，恸哭无人知此心。
脱巾自责为儿非，叱驭辞舟识洞微。不辨盗金缘重义，危言撩虎自知几。惠沾神物能通梦，节感乡闾忆葬衣。今见我公公又往，后生学古欲俦依。
乡党名卿有几人，如公学术两离伦。贡金政告忠嘉旧，春草诗传语句新。北虏使华中昨好，西岑野色近来亲。忍观封鬣珉冈地，蕴我东朝法从臣。
虚传流水绕壶公，兴化衣冠转盼空。拟比三君扶汉室，肯同二陆起吴中。泗川始讶沈神鼎，剑浦俄惊合化龙。龆龀满前垂白母，此情何处问苍穹。
眼看嘉木斧斤摧，竹路凄凉孰不哀。高论每闻前席听，谠言曾欲挽裾回。膏销果见龚生夭，刍奠空悲徐孺来。儒效俗传今若此，苍苍福善竟悠哉。
青山锁断红尘路，石柱干霄藏洞府。老蛟据窟不可窥，千古流泉替渠舞。真墟容我辄跻攀，心旷方知白日闲。飞仙一去忽已远，坐对松梢云往还。
天孙岁晚会湘灵，倒泻银河合洞庭。上下天光唯一白，中间山色不多青。荆潭万里收尘滓，宇宙连宵失晦明。莫道人间少仙境，诗魂酒魄一时醒。
二年穷谷𣃁黄精，两见骚人赋落英。万事吾今负初愿，百年君亦厌虚名。花开花落春还夏，窗暗窗明雨又晴。莫读离骚但饮酒，从来前辈戒秋声。
不尽扬雄一鸱酒，却吟平子四愁诗。酒能作病终何益，诗解穷人亦漫为。便死正应如土偶，纵贫那可恨毛锥。如今只有荆卿在，能记田光少壮时。
久耽笔砚弃犁锄，石友申申或骂予。涉世何殊枕中梦，误人今信案头书。不堪秋菊雕荒径，欲趁春帆返敝庐。回首交游幸无辱，蒯缑虽短不弹鱼。
铜瓶乌几伴栖迟，无复风流似旧时。病忆老亲空啮指，贫逢儿辈亦低眉。世涂何异两蜗角，士价今轻五羖皮。满眼云山不归去，问谁缚汝竟无辞。
世态休论黠与痴，宾鸿社燕各随时。稍令有地堪容膝，可复从人再炙眉。不愤寒梅呈素面，自怜老桧剥苍皮。年来怀抱已如此，归对交游有愧辞。
转蓬相遇紫髯城，老眼昏昏喜再明。与世多违真俗债，于身无益是虚名。试将休歇偿前境，莫把文章眩后生。若相钟山有闲地，早令秋雁与传声。
纤纤轻草不胜锄，忽有新诗来起予。十载光阴消蠹简，两家生计共蜗庐。久知吾子传真诀，试与衰翁辩赝书。何日一筇真过我，共炊香稻撷园蔬。
堤边杨柳发新枝，叹息春工又一时。对景不为千日醉，语离还赋四愁诗。穷途至此空回首，老色如今各到丝。粗有一廛归去好，犁鉏何地不相宜。
奕奕新诗饱琢磨，精灵如此竟谁过。共听𫛸鴂春将老，旧记骊驹子试歌。坐病已孤新岁酒，忍穷思种故山禾。祇今石鼓文多缺，谁为铨量掘臼科。
肺病侵陵倦出游，寒窗棐几即菟裘。百年忽忽从渠转，万事昏昏只么休。学道几人能杜口，趋功谁子不焦头。留君试话人间事，翠竹黄花最耐秋。
不妨一斛贮槟榔，兰玉诜诜已雁行。可是誉儿元有癖，未应辟谷独无方。玉川此际贫虽甚，稠锡他年债已偿。世事乘除君记取，击鲜从古是诸郎。
乃翁墓木已秋声，喜向诸郎识老成。舞拙固应缘短袖，诗高或许是长城。莫惊浊世还分袂，闻有清淮可濯缨。岁计不赢亲已老，肯因腰直厌逢迎。
盖世功名黍一炊，惊心岁月毂双驰。五浆先馈那须尔，二竖相凌少避之。种种鬓毛吾欲老，翩翩书札子能奇。黄花无语秋将暮，莫惜玄谈与解颐。
江北江南岁已霜，老筇无伴自徜徉。冥冥小雨朝犹剧，寂寂残花晚更香。自古隙驹如岁月，只今刍狗是文章。虚名满世知何益，付与群儿自较量。
漠漠冥冥氛祲多，人间何地可婆娑。穷途正苦身为累，老境仍嫌病作魔。此日苍生望安石，向时老将忆廉颇。周宣汉武规摹在，谁为君王赋伐柯。
曀曀长空蔽夕云，杖藜徙倚莫江滨。孤城风土偏愁客，别岸烟埃欲污人。谩说一言能悟汉，久疑三户解亡秦。风饕雪虐銮舆地，湖海无能泣病臣。
君家月旦擅新评，尚复常谈记老生。可但龙虾元异族，不妨箕斗是虚名。孤怀曩日谁能会，危语今年子不惊。更欲为渠倾底里，晓风涩雨未全晴。
瘦筇盘礴越江边，笑我孤灯照夜禅。当日期穿水牯鼻，莫年犹著野狐涎。忙中弦望惊三易，圣处阶庭让一先。曾约芒鞋践云雨，快来相见已新年。
雪埋断麓元曾到，风度疏櫺始再来。春尽幽园尚红药，雨余荒径自苍苔。短筇扶病吾犹力，古锦囊诗子合开。第恐平生老无著，不能缚律似宗雷。
一筇历遍海边山，每见钟鱼便破颜。瘦柏形骸虽已老，断云踪迹本来闲。向来危死干戈际，此去相望梦寐间。十载光阴已虚度，欲加诃斥待君还。
三生石上老徽之，水竹风流自一时。春砌阴阴翻败箨，夜窗寂寂战寒枝。已专嵇阮生前境，尚记羊何别后诗。开径相从定何日，即今已恨十年迟。
寒林经雨叶全雕，莫向茅斋怨寂寥。小杜科名纵濡滞，老元诗律尚嫖姚。穷营败屋堪容膝，病策寒藤胜折腰。䌷史翻经有成约，不应从此厌招邀。
十年仲蔚蓬蒿宅，老屐今朝到此间。惊怪名驹甘伏枥，坐令倦鸟苦思山。婵娟未嫁犹遭妒，矍铄虽侯可胜闲。一首陶公旧诗赋，要须健笔挽令还。
苏子文章旧起予，英英寒玉琢冰壶。十年不见空青眼，一日相逢各白须。可是封侯须望尉，只今著论又潜夫。青灯寂寞秋堂夜，叹息寒衾梦亦无。
双井原头秋草合，峨眉山下莫烟深。看人竞改元和格，期子重赓正始音。高论与时终落落，新诗过我太骎骎。着鞭一语君须记，世事由来畏有心。
冲风冲雨何时了，忽忽归来岁又冬。老弟世缘真嚼蜡，病兄术业亦屠龙。寒灯眩目何妨暗，浊酒浇胸莫厌浓。庞子高郎已芜没，两穷相对且从容。
老去尘冠耻再弹，只将尊酒对青山。已忘穴蚁三生梦，长伴江鸥一味闲。止许傍城开竹径，会容扶策叩柴关。平生月旦乡评在，着我诸晁伯仲间。
老屋愔愔昼掩门，清才妙质苦思君。屠龙每叹平生学，下马谁寻此日坟。痛惜黄罏埋玉树，忆曾玄鹤困鸡群。西华牢落今安否，见说居莸不改薰。
人如景德咸平际，文到贞元大历间。种树有谁甘避世，著书喜子未藏山。自怜斥鷃空溟海，须信名驹合帝闲。十载天荒谁与破，政须力夺锦标还。
与子相从自小年，孰知术业是家传。胸中雄略堪推毂，笔下新诗近着鞭。共叹飘蓬真命尔，相看樗散却天然。紫萸黄菊何时办，要拍洪崖醉后肩。
小雨冥冥欲作泥，晨光不负老人期。绿阴苍藓初分坐，白石清泉共赋诗。酌醴焚鱼谩今日，卖刀买犊定何时。伤心紫阁飞杨老，千载茫茫只断碑。
突兀苍崖百丈余，忆曾随处小踌躇。江非滟滪吾何畏，山似楞伽子合居。当日胜游同转毂，迩来清境属舂鉏。支郎不念平生友，华发刁骚已映梳。
一牛鸣地无多远，褦襶经过恐不宜。风雨潇潇自蚕月，光阴忽忽又瓜时。缅怀胜践真成梦，尚喜穷居不废诗。肯赴凉秋通夕约，短缾储粟为君炊。
才晴便有蒸炊厄，未雨先怀重膇忧。岂为形骸悲莫景，政因风土忆中州。雷麋老木谁能赋，鸢堕空江始欲愁。解洗新亭迩来恨，清谈还待贾长头。
愔愔病骨冷难胜，未觉山阴兴可乘。度雁寒窗空有影，战风老木定生冰。瑶林琪树凭谁赋，缟带银杯说可征。半臂骑馿今健否，夜堂孤坐对青灯。
十年卧病江湖上，今日苏郎解寄书。末路何人肯怜客，穷途惟子独知余。苍苔红叶诗应好，紫燕黄鹂夏正初。耆旧雕零无可语，差彊人意正思渠。
幽园不到已经时，尚记山翁倒接䍠。老柳吹绵浑似梦，断云阁雨政关诗。自怜药裹方撩我，试问棋枰欲对谁。闻道春风木芍药，断畦犹有翦残枝。
寂寂霜林噪莫鸦，萍蓬相遇各天涯。石翁旧话谁能会，钟阜亲孙子最佳。老境归根真落叶，新诗蜕骨定灵砂。相期绝学捐书去，病眼今年我亦花。
此身真是一长亭，却笑渠侬说养生。高枕从今谢奔走，短筇元自厌逢迎。羸骸爵跃浑无日，老语蝉联倍有情。须信江州史君在，肯从篮轝见渊明。
南去关河雪正深，尚烦归雁与传音。沄沄逝水经新岁，落落寒松只旧心。别后渼陂谁与赋，老来梁父不须吟。毁车杀马吾何敢，抱瓮相从老汉阴。
经年旅食厌菖蔓，雪后征衣亦自单。忆子最怜三虎怒，爱渠欲挽万牛难。向来老笔那容弃，此去尘冠尚可弹。败絮不温吾自尔，一杯浊酒御春寒。
石翁山边初见子，僧宝遗珠无乃是。当年不负澄观诗，晚岁还供玉川米。河润九里人所传，我穷累渠今溘然。秋风宿草荒墓田，再来阿练吾无缘。
忽忽三看斗柄回，迩来病鹤已摧颓。乞医耆域吾方尔，问疾毗耶子合来。叹息赤髭浑似旧，喜懽青眼不徒开。何时趺坐寒窗下，共听崩崖万壑雷。
一杯浊酒泼春缸，喜向灯前见老庞。倾坐清谈信冰玉，传家妙语更澄江。此时杜老钱三百，何日虞卿璧一双。闻道平生同学友，半驱箱马踏逢逢。
覆块初惊绿未苏，转头飞雪上斋盂。腥咸此际宁愁子，餠拓今年不负吾。蜀豉加盐还记否，湘蒿荐箸有诗无。为君一洗南烹恶，从此儒仙莫怨臞。
绿树阴阴噪莫蝉，雀罗门户更萧然。平生流辈今谁在，乡里衣冠子最贤。老境幸逢倾盖语，畏途当记说车篇。荷锄端欲相随去，却恨初无二顷田。
万事纷纷一梦中，虚堂相对且从容。蛰龙老鹤知何往，社燕秋鸿喜再逢。陈迹只今空自记，莫年非子欲谁从。苍崖促辔还如许，孤负黄花酒一钟。
诗来君马叹玄黄，正坐盐车道路长。倒壑枯槎无复绿，并岩残菊尚余香。眼看落日还应眩，心对寒溪却暂凉。昔日维摩君记否，迩来衰病亦怀乡。
浊酒青灯语夜深，短琴相与作南音。当时怀越悲庄舄，此日游吴忆季心。日莫饥鸦无定止，天寒孤雁自悲吟。遥怜策杖苍烟外，舍北梅花正背阴。
冲寒索去一何忙，当日诗盟忍遽忘。薄宦于人信箕斗，老怀惟子不参商。自怜胜日方悬榻，好趁春风便促装。弱岁宦心虽浄尽，新年佛法要商量。
知君投老竟谁逢，摩度罗城宿契同。妙语幸陪三日款，病怀顿失十年穷。向时尺鷃嗟渠辈，今日冥鸿信此翁。莫惜平生太玄草，君山元自识扬雄。
幽忧忽忽未能除，浊酒相逢辄倩沽。老语参同真石友，高怀一见只臞儒。当时共叹辽东鹤，此日还思叶县凫。老柳吹绵春有几，会须重醉紫琼腴。
相从尝恨十年迟，握手匆匆每日疑。风艇烟帆还此日，隙灯篱井定何时。试看子学犹难售，须信吾穷未易医。千里同风杜夫子，可能时寄弹丸诗。
老去休嗟见事迟，苏郎有语不当疑。惊看渠学非前日，悔奉公游已后时。褦襶只今还自笑，膏肓从昔更谁医。时花俚服空争巧，须信人间自有诗。
愔愔山月照峨眉，未暇西游鬓已丝。胜日来陪巨卿友，莫年亲见德云师。解除须发元非错，肯老山林更自奇。趺坐绳床两无语，此心真有几人知。
弱岁元知有此翁，寸莛尝记昔舂容。贞元名士浑无几，正始遗音仅此逢。别后篇章应自课，老来伏腊定谁供。飞鸿过尽空回首，倦客新年更自慵。
此郎笔力如江汉，收卷波澜作此嬉。三叹方惊永嘉末，两章还到建安时。祗知妙语能祛疟，可悟虚名不疗饥。同病同忧有如此，向来吾亦蠹鱼痴。
踏遍荆吴鬓欲华，梦中烟雨暗三巴。白盐赤米犹能饭，碧𪩘清流便当家。子党昔谁怜范叔，吾门今始识刘叉。鸒斯贼食虽堪笑，相祝无劳置齿牙。
独鹤投林畏莫鸦，向时入蜀强刘巴。瘴乡自古难为客，老境无人不念家。一饭肯来从我觅，百钱何惜为君叉。粗缯大布差安稳，莫学渠侬戏虎牙。
君家堂下锦千堆，老眼春风亦快哉。胜日久孤三径约，浃辰深愧两书来。公租已办应多暇，家酿重开定几回。会挽蜀狂成一醉，莫嗔屐齿破苍苔。
诗似梅翁不易当，公今后出更专场。自来不数王杨辈，平处犹参沈鲍行。梅柳作新还此际，江山增重信吾乡。会须乞取飞霞佩，老藉犹能与颉颃。
匆匆别后已经年，堂下新篁又长鞭。何日来成渼陂集，只今空寄陕郊篇。封丘正自妨吾乐，畏垒谁能识子贤。俱坐先秦古书累，吾侪流落本非天。
蜿蜒一径踏苍龙，趁此霜林叶未红。翠壁嘘云疑欲雨，沧江翻浪故多风。凄凉遗事从谁问，邂逅清游与子同。会向诗翁觅新句，落霞孤鹜本非工。
城外长淮绿渺弥，此行聊复雁门踦。边烽已息何妨醉，民讼全希尚可诗。昭代声名方此振，中年离别未须悲。溧阳老尉还天幸，政自扳援得退之。
郁郁东冈柏自青，惜无大药驻颓龄。忽惊优孟重来楚，但怪苏耽却姓丁。千里自来须骥𫘧，两豪于子信螟蛉。隙驹岁月那容玩，老语从今便当铭。
小雨催春杏半红，转头庭户已秋风。刘桢昔病虽差愈，侯喜今诗竟未工。瘦马羸僮还自笑，绿尊黄菊定谁同。十年塞耳人间语，剩欲从公一破聋。
富贵移人或望尘，独于衰病却情亲。澜翻未听渠侬语，肮脏悬知我辈人。正续黄粱今日梦，敢寻紫陌向时春。三年两踏蓬蒿径，此客他时不是新。
箪瓢从古亦山雌，叹息渠侬定可师。挽士真难九牛尾，酬君谁可五羊皮。过逢政自艰难际，感慨俱非少壮时。樗散郑虔官益冷，得钱沽酒不须疑。
西风掠面不胜尘，老欲从君自濯薰。两意未成还忤俗，一饥相迫又离群。只今参佐须孙楚，何日公卿属范云。节物关心那可别，断红疏绿正春分。
凄凉元祐几遗民，邂逅京江两病身。阮籍莫年唯可醉，扬雄平日固当贫。久知丘壑须吾党，晚喜箪瓢有若人。同识嵇公更谁在，仲任虽健鬓如银。
江皋追送仅逾旬，节物俄惊一度新。西涧潮生还值雨，南山雪尽正逢春。遥知风韵如前辈，可有篇章忆故人。拟向琅琊问幽事，两翁遗迹未埃尘。
乘轺西去定何人，惊倒吴侬政要君。平日比肩空绛灌，此行知已有华勋。不令残孽终烦国，信是高才可冠军。锋猬斧螗当着语，病夫今岁懒于文。
朝班数日待归来，又醉凌虚百尺台。两岁虽为汝曹福，一州那尽此翁才。只今音问逾千里，何日登临共一杯。宣室受厘知已久，问公藏缩独何哉。
飞鸢跕跕瘴烟中，叹息渠侬伎已穷。欹壑老松真耐久，燎原荒草易成空。危机可畏浑如此，庄语能听只有公。已识柴车胜朱毂，快来相就北窗风。
不见尊前两友生，流年欲尽不胜情。寒窗孤坐风初定，短策同来雪正晴。浊酒只今俱入务，新诗从此试寻盟。黄尘掠面无佳思，乞得逢君眼便明。
浮云过眼只斯须，兀兀粘黐政笑渠。万事悟来俱蚁穴，一官随处是蘧庐。已知要路真聊尔，试问高怀竟孰如。老树扶疏真可爱，因君又欲感归欤。
丁年不负短檠灯，中岁危涂屡折肱。自古诗人固屯蹇，喜公今日少骞腾。遥知去路方收秫，预约来书定凿冰。勾漏丹砂能寄否，据床扶病发鬅鬙。
莫云低处是江东，病眼凄迷夕照红。千里相望空咄咄，一书欲寄竟匆匆。已休心迹嚣尘外，更付功名笔研中。遥想家居老彭泽，晚年身世只僧同。
倏看半岭莫云张，无复烧空更夕阳。螟𧎬初逢辟邪玉，畦塍真有反生香。遥知涸泽还应涨，便觉炎风也自凉。回互凶丰一翻手，君看造物信难量。
学子今方竹苇如，自怜老腹独空虚。短畦小摘犹能饭，荒径徐行可当车。世事从来多卤莽，吾侪何自有赢余。肯来蠹简同签整，却恐令君得异书。
此生毛发燎洪𬬻，二竖骎骎更捣虚。恶剧方渠甚炮炙，残年非子已丘墟。较量绝艺真神似，惊怪羸骸却壮如。莫道何颙百无著，识君尝自十年初。
吴门南望水漫漫，拟欲高飞欠羽翰。老境思渠甚饥渴，尺书烦子问平安。自知谱牒俱冰氏，敢厌班资但虱官。它日相逢吾有约，秋霜侵鬓折腰难。
粲粲新诗堕我前，夜深霜月照琼田。共惊败榻才三语，大胜尘编更十年。伏枥世谁怜老骥，浮空君自笑饥鸢。一穷似我那须怪，解困吾曹始是天。
陇月撩人特地圆，真成千里共婵娟。尺书好附今年雁，别酒尝听去夏蝉。二顷未知何处是，九原谁似此翁贤。老怀欲语还惆怅，肠断春江上水船。
新诗可但老夫降，窥杜真能见牖窗。静夜飞泉鸣远壑，莫秋孤月印晴江。弦从渠去虽难续，鼎自君来信可扛。银烛高张那得尔，且揩眵眼伴残缸。
欹倾老屋寄江滨，曾见官居四过春。两屐崎岖那惮远，一尊仓卒不言贫。旧游到此俱尘迹，异县惟君是故人。偪仄老怀无与语，更炊香稻住逡巡。
君行还过永阳郡，忽忆老夫尝赋诗。庶子泉头纳凉处，醉翁亭上送秋时。春来猿鸟应思我，别后林泉定付谁。为语东风木芍药，暮年衰鬓不相宜。
皖公城外佳山水，经岁登临亦快哉。未省曾逢玉蟾否，已应亲吊石牛来。洗空俗垢吾方羡，收尽诗材子始回。紫笋旧芽应好在，午窗春鼾正如雷。
平生湖海老元龙，何事低徊向此中。耻把旷怀陪聚蚁，力将幽趣付冥鸿。甑当堕处真堪笑，锥到无时未服穷。他日征来豹林谷，尚应叉手对诸公。
鼎鼎百年才一炊，人生何处是真依。百方莫放痴蝇出，一语还惊俊鹘飞。喜子解圆今日话，看谁能凑此翁机。不须更说衡山事，只得渠家半芋归。
孤鸿茫茫暮天阔，问君章贡何时发。去年不得一字书，今日又看千里月。向来人物推此邦，至人不死惟老庞。请君剩酿蒲萄酒，为君酹渠须百缸。
霜风凛凛战征帆，夜月船窗许对谈。当日心期付张八，莫年诗笔忆陈三。玉难售楚真堪叹，竽解欺齐窃自惭。垂橐归来未糊口，更烦米价问淮南。
王郎骎骎巴马子，历块过都心未已。向来上书款天关，肯使佛狸饮江水。长笺小字寄我诗，祝君穷达自有时。纵贫不碍草玄乐，至老勿起沉湘悲。
趺坐寒窗堕夕阳，向时五鬼未销亡。方穿顾子犹名士，枉尺嗟吾亦漫郎。未暇共倾元亮酒，试来重谱蔚宗香。三生蠹简犹余债，为语平生盛孝章。
海棠不入草堂手，雪堂乃与同春风。草堂雪堂各千载，唐朝宋朝无两红。露霏风袅非人为，夜染朝酣自化工。大洋之内烟蒙蒙，不似周公礼乐中。
江枫摇落秋吹清，吴波夜澄孤桨横。白苹花老浪纹浅，的皪背荷双鹭明。烟屿云岑楚江远，三更梦归五更返。斜阳影外远山稠，千里不遮南望眼。
树顶参差山髻青，漫漫秋浦无人行。征衫尘土老岁月，梧桐秋风桃李春。水寒露冷蒹葭湿，属玉横江孤影直。波纹摇尽九秋香，菱叶团圆水花碧。
行到山深山愈青，山青水青青照人。水光易昼而难夜，山态虽秋而亦春。鱼窠在水不知湿，鸟翮凭空能自直。霞绮横飞总是红，浪花才起浑无碧。
秋林秋叶无全青，手先把者山中人。不独秋风早来到，寒食清明随立春。倒飞斜日光不湿，吹断长虹影皆直。娟妙全存惨淡中，一寸不如一分碧。
短屏小鸭眠枯苇，徘徊略住西风指。佳人手闲心不闲，肠断吴江烟水寒。凄凄空庭晚苔湿，冷篆青烟半丝直。卷帘寂寞满天秋，惟见孤楠一株碧。
举首黄龙山色青，琤琤干叶坠寒林。门首平塘泊鸥鹭，吾与若曹都眼明。海会幽铭掩清汉，云岩丰碑掣奔电。一瓯花乳一炉烟，投地起来俱不见。
主人乞我短窗明，推挽清风堕两楹。千里坐安双脚稳，万金难买一轩清。扫除旧念无遗恨，收拾新工上短檠。幸有诸郎共料理，紧催灯火赴功名。
春跗秋萼以时开，尔自野生吾懒栽。有饭故须间菘韭，无羹安用着盐梅。云苍云白变复变，雨旧雨今来不来。杉露松霜皆我酒，竹根木瘿尽吾杯。
不须薄澣少纤尘，时复闲行更脚轻。树有凉声常摵摵，灯无热意但荧荧。土松瘦菜从头长，地浄幽泓彻底清。月化日迁人不觉，却于草木见先惊。
縠纹绝似瀼西生，霜沫全如漱玉清。稍定心源渟夜气，即开耳界度秋声。旁观事有千端异，返照身无一点轻。一醉等闲千日过，清江安用白鸥盟。
无嫌乌帽走黄尘，尘外尘中总有人。口但轻轻吹鸟毳，肠休轧轧转车轮。漫张明月清风眼，试玩游丝落絮身。半夜妙心花忽发，十方一刹现浑银。
不见湘娥十二鬟，谁移白发上青山。云开上界珠宫阙，风堕游仙玉佩环。洄曲城孤千骑入，山阴兴尽一蓑还。万松岭下寒溪口，遥想梅花露半斑。
马轻人健有秋容，飞到千岩万壑中。古殿含风寒佛骨，峻屏揭水注龙宫。行深野屦沾空翠，睡醒僧檐转晚红。弹指山川变光景，横江旌吹拥元戎。
两京乔木久秋风，甘露棠梨非汉宫。铁凤雕零周庙古，玉鱼流落汉陵空。朝催战鼓云埋阵，夜发戈船月照篷。宣德楼前清御道，明年元会纳群工。
乱莎茁茁水皴皴，红叶黄花各自春。隔竹歌呼知叟醉，倚松疏懒见僧真。有时柏子捎衣落，无数松枝刺眼频。山顶斜阳才惨淡，草颠多露已横陈。
渡头脆柳不堪攀，岭背雕枫尚见斑。店小青旗低拂马，寺荒苍藓暗封关。但知鱼乐如吾乐，未必僧闲似我闲。忽忆去年今日处，楚山欲尽见秦山。
杯盘仓卒但随家，所赖龙山得孟嘉。略以诗声知律吕，敢于学海望津涯。精神霜后千头橘，风味新时一颗瓜。发白未应余子识，汗青当有后人夸。
山高树多日出迟，食时雾露且雰霏。马蹄已踏两邮舍，人家渐开双竹扉。冬青匝路野蜂乱，荞麦满园山鹊飞。明朝大江送吾去，万里天风吹客衣。
落日平西树起烟，乱山缺处水连天。城楼突兀栖云表，树影参差落眼前。倒引归心缠客病，欲随飞鸟渡平川。不辞茧足投微径，慰藉征行有晚蝉。
扁舟西去苦匆匆，底事天回柂尾风。仓卒未应旗转脚，殷勤聊借浦栖鸿。半山烟雨骎骎暗，两岸霜林故故红。得意轻帆休笑我，去来等是一孤篷。
合奏元和鼓吹声，旌幢交映两辕门。中台上相官仪重，大国诸侯礼数尊。一会星辰朝北极，八方风雨聚西坤。今朝宾主周旋地，千古英豪气象昏。
陈雷胶漆自平生，申甫藩宣共此行。夷则黄钟相律吕，南箕北斗对高明。蛟螭鳞甲摇千纛，虎豹牙须立万兵。千载难逢今日会，一杯且为故人倾。
缟夜寒辉花雨天，洒空飞羽箭离弮。普开薝卜诸天供，大展兜罗万里绵。见在十方惟此佛，后来千古说今年。乾坤正赖君调理，未用轻寻范蠡船。
六花飞堕九重天，冻折旌竿裂弩弮。不夜尝衘九龙烛，未春先贡八蚕绵。暂开晴色供前日，复作奇祥饯故年。留得余生食贱麦，杨林江上海楼船。
太仓宇宙久陈陈，合与英豪共作新。修造凤楼须有手，住持乌寺可无人。千官礼绝三司贵，一士心归万国春。藉与八风吹六翮，飞腾意度不无神。
禹迹茫茫海会同，有谁管领自西东。侧身江汉归无所，开眼乾坤见有公。隠几三思筹去住，历阶再拜叩穷通。朝家有意寻幽侧，人在风烟惨淡中。
马喜名山去不停，半鞭驰度两峰青。飞来山鸟能言语，老去江梅尚典型。溪女半扉撩倦客，野僧三肃上孤亭。百滩流水苍烟上，倚尽斜阳且更听。
落木寒声晚更悲，斜阳隠隠雾霏霏。并塘官路青莎合，带郭人家绿树围。莫遣风霜惊雁字，从教烟雨润凫衣。接䍠吹动肩楼耸，却下修篁径里归。
恩波全似海波深，聊傍支流筑小亭。下映南山千丈影，上通云汉一河星。濠梁此日堪同乐，文沼何时共效灵。人意亦随鱼意好，一觥相对万荷青。
胸中磊磈但江山，翠积灵台挹不干。拂子折时无点滴，杖头转处涌波澜。收回晚照千岩静，放出灵光万壑寒。我欲登楼聊举眼，乾坤虽大不能宽。
二豪名字遍人间，未许痴儿见一斑。俯仰半生双鬓秃，是非千古寸心关。向来踪迹埋空谷，老去文章满道山。我有诗书三十乘，肯来相伴小窗闲。
心事何曾吐一分，鼓严早已报三声。元戎十乘公先启，野渡孤舟我自横。细看好山须少驻，缓摇柔橹莫多鸣。倘能黄鹤楼前见，安得春江尾柁行。
相随骑尾紫游缰，各佩牛腰古锦囊。过眼风烟都领略，聚头灯火更平章。鹊枝赋罢骄横槊，蚓鼎联成倦倚墙。三读轩渠仍伎痒，亦撩草梦到池塘。
弓刀陌上起征尘，行到潇湘春已深。柳子文章亲到眼，魏公池馆故沾襟。莫生去鲁迟迟想，且慰歌廉望望心。泷水浯溪江不隔，肯凭鲤尾寄佳音。
胸中道德五千文，聊借高堂发妙音。背倚飞楼怀古意，面临止水正人心。新荷此际敷青叶，穉柳他年贮绿阴。但使厨烟无太远，时来分座伴孤斟。
颍州丞相旧能名，传到云孙尚典型。月在澄潭心共白，山围宴坐眼同青。暂离方丈群仙侣，独抱黄庭一卷经。十顷玻璃能几许，看公击水渡南溟。
绿玉珊珊密映门，双扉不受一丝尘。经函药鼎元无用，茗椀熏炉总是真。坐阅百年俱幻境，肯悬一榻贮闲身。麈毛挥罢无人语，静看冰壶一点春。
大夫离别莫心酸，痛饮长歌作壮颜。勿羡春江烧赤壁，须从夜碛度阴山。精神勃郁双眉上，功业轮囷十指间。看罢吴钩腾上马，临分小试出三关。
不得扬州蟹蛤尝，江乡鱼味亦相当。自从南渡为生理，惭见东人说故乡。出火麦团犹雪白，带浆米饭更鹅黄。老人日日惟须此，长笑儿郎太楚伧。
一僧庞眉拄杖扶，自汲石泉浇茗盂。山深松树须髯古，寺老木鱼鳞甲枯。心闲逢人谢礼乐，身倦到枕即江湖。梦回石壁半斜照，蝙蝠打人山鸟呼。
华屋沈沈燕不哗，绿阴悄悄树含花。旌旗照野元戎壮，礼乐充庭使者华。解袂莫辞双玉酒，同班行待五云车。金虬度彻阳关曲，佳月随人未肯斜。
万安松槚已参天，属眼昆仍故宛然。荣尹堂前周两纪，甘王楼下跨三年。八风翻海如如定，一月当空在在圆。太极清都天尺五，柂牙捩转去翩翩。
稍稍秋风吹客衣，浮云斜照送将归。摇开楚岸蝉方急，行到吴江雁已飞。直恐相思衣带缓，无令问讯驿书稀。一牛鸣地难倾倒，何况山川道路违。
雨花台下晚江秋，曾对斜阳倒玉舟。自断我当归吊屈，不应君亦未封留。异时兵里同悲喜，今日樽前再劝酬。怅望佳人云暮合，空遗别恨与汤休。
青坚堂下出香泉，历历春声到耳边。卷起白波滋舌本，养成黄气舞胎仙。帝觞他日分涓滴，家酿今朝养圣贤。饮罢铃绦应已制，汝阳乘此去朝天。
帝恩无吏肯承宣，雨露滂沱贮半天。璀璨两星同拱所，萧梢一骥独当先。驱驰足下千重茧，忠孝心头一寸田。孺子亭前见三隽，为言秋事亦茫然。
尘中拈出玉光明，追琢多年老更精。会使低头降志士，无令抵掌笑书生。此行原野霜风急，所过溪湖潦水平。鸿雁同天不同侣，为传好在与南卿。
风遣轻蒲趣去程，满江秋月碧纷纷。相看断雁情何极，同著征衫袂更分。千里固应俱对月，一樽安得再论文。从今竹枕蓬窗梦，不梦悬刀只梦君。
海内堂堂见此公，孤高不与万夫同。身行宇宙东西遍，心彻乾坤表里通。莫共林泉谋老境，更看彝鼎篆新功。君王拊髀休长叹，亦有英豪在眼中。
忆昔同游金凤台，临高望远思悠哉。重来又作燕山别，不意翻为驿马催。宝藏元辉天上去，塞尘秋色鬓边来。归期已定终年约，莫遣丹心一寸灰。
烟霜江汉雁南飞，鹦鹉洲前再拜辞。风劲周郎焚舰日，月明庾老上楼时。无言只共江声语，有意惟凭山色知。他日中原公事了，磨崖千丈要丰碑。
白云黄鹤会相逢，湖北江南故楚宫。拭目文章王八座，叩头勋业赵三公。今朝侧耳听奇伟，何日投身佐事功。公到京师相记忆，芦花江上竹竿风。
月落参横剥啄声，起惊新火到陈人。鬓随周爟年年改，心共商盘日日新。桐甑饭香增意气，草堂灯影换精神。侯家宫蜡晴烟起，公自他时作好春。
世间无可似君诗，兔杵声寒露脚飞。颔下骊珠能夺取，袖中沧海更携归。久荒此事成疏懒，赖有斯人为发挥。佳处不随车马得，但扶古堞看斜晖。
五曜循环十二宫，乾坤尽落往来中。竹罗书在人安在，姑射山空道不空。畴昔未能知本末，从今不复问穷通。东楼恣享湖山乐，三尺阑干万里风。
汤子亲携宝鉴囊，路开春草见王郎。只今萍梗栖湓浦，畴昔松楸在建康。数转话端才历历，一生身世不茫茫。从今点破心间事，独对东风笑一场。
青藜半夜放光明，玉字金文下太清。举眼试看君行略，点头会尽我平生。运行胜景丁居丑，岁建昌期乙遇庚。四十五年如梦过，尚堪晚景见升平。
二年不下竹匡床，枕损茅斋小米囊。吹起江风渡刘子，踏开荒草见王郎。胡湾此际谈三命，淝水何时战一场。他日中原公事了，与君同话此荒凉。
不多风雨已秋容，惨淡斜阳湿晚红。长忆苹风过归雁，更思烟浪拍垂虹。未应堂上烛能灭，所愿樽中酒不空。卷雪楼前卸帆日，却从天际望吴中。
云似诸公簿领闲，不名阿堵但江山。秋风未白平生发，尊酒聊赪壮士颜。醉后参虚无咫尺，悲来天地总间关。归眠梦绕潇湘野，红叶黄花满望斑。
麦天一似菊花秋，涩雨痴风故作愁。幸自从来公不饮，何如乞与我销忧。胶胶扰扰谁能问，兀兀陶陶得即休。七泽五湖烟水阔，可容闲梦到沧洲。
搀天高柳意堂堂，柳外山长水亦长。百尺冰壶清彻底，一川云锦烂生光。暂看属玉摇波影，速驾麒麟入帝乡。宣曲宜春骖辇路，上林风味薄沙棠。
出门吹面已薰风，春在垂杨惨淡中。我辈不须悲聚散，此江元自有西东。日暄波暖鱼苗出，雨润泥融燕颔丰。尚可淹留成一醉，引杯说剑未输公。
北窗睡起复西窗，心事悠悠付枕囊。日静无人惊燕雀，野青随意卧牛羊。愁中故自伤游子，别后还应忆漫郎。万里梅边寻斗米，夫君身世亦遑遑。
且把锄头且著书，懒随臣朔怖侏儒。车肠久自思怀橘，蓬首还应念执殳。未暇洞天寻小有，尽将世界付南无。不知南北东西后，肯寄书来问老夫。
弩矢先驱导绣衣，芙蓉倒影动旌旗。行归容与螭头陛，且去摩挲岘首碑。吴帝城边逢此日，越王楼上忆他时。相烦问讯隆中陌，尚有当年草木知。
使星卿月共光辉，行转杓衡入紫微。白粲万樯军总饱，红稠千干马能飞。后身叔子今安得，万代夷吾古亦希。风动一江吹晚雪，岁云暮矣送将归。
江枫不敌寸心丹，何待霜雄吏自寒。满眼空空无一佛，举头在在有三官。毛端解运三千界，脚底常飞九万抟。凫茈余根挑欲尽，莫忧鲁巷有颜箪。
甘王楼下挽清晖，不到三湘识九疑。骨健任从波浪啮，眼空冷看市朝移。常怀一篑香炉日，不见三峰雪岭时。安得杜苏添此沈，相从地上作三奇。
小帘低卷一庵春，茗椀薰炉作意新。今日共懽何事酒，他年定托不孤邻。愁肠缭绕终难展，醉字横斜半失真。遥望江流横日脚，极思沙嘴问归津。
遥传碧落入新除，早向清都卜定居。金勒鸣珂班退后，玉堂挥翰酒醒余。试听掣动铃绦响，惊看飞来锦帕舒。甘露堂前正秋色，集贤如堵望相如。
但听清圆不觉喧，松床纸帐坦便便。草深雉子争烘日，树暖蜂鶵懒趁烟。无事石头频打睡，有时村店暂逃禅。寻花问柳山前后，隠隠钟声暮已传。
绕廊行听铎丁当，禾稻桑麻各一乡。竹影能令心洒落，溪声自与意清凉。门无惊鹿冲篱破，路有疏萤掠草光。才到斜阳生暮霭，满庭山露滴松香。
尘埃飞不到郊坰，山鹿溪鱼任意行。密迳竹烟迷暮影，幽岩松露滴秋声。烧残野草斓斑黑，脱尽疏林隠约明。溪石棱棱波激激，水花红紫谢还生。
夹径长松耐凛冬，随溪觅路杳无穷。晓霜易滑荆桥上，朔雪难侵纸帐中。溪冷无鱼供酒客，林荒有鹿伴樵翁。江湖水泺多芦苇，不异飘鸿泊野风。
饭鼓逢逢睡起时，先生弟子总关扉。不妨堂下轻骑马，切莫江头浪典衣。且对灯花随雨落，任从苜蓿列盘稀。杜陵郑老襟期在，今昨那能定是非。
叩阍凛凛疏三通，归社萧萧酒一钟。龙卧高阳呼不醒，鹏飞北海去无踪。无年及见安车召，有子能荒大国封。想见功名心未死，亦随江汉去朝宗。
鹤不胜癯汝更癯，平沙独立未为孤。雨花台上方知有，明月堂中竟省无。此夜吟风凭北固，何时乘月叩西湖。出头已解挑包走，试路西江问老夫。
颜舒且对清樽酒，昼永方浓翠幄阴。环佩响溪寒浪急，画图藏谷绣烟深。班生石润苔纹乱，碧度云飞鸟影沉。闲馆邃风来迥野，隔林斜日转疏林。
十里五里聊幽寻，远山近山相对阴。烟云变态晚逾好，竹树葱苍秋未深。故人见我喜欲舞，倚杖共看鸦投林。呼儿秉烛语清夜，烱烱君应识此心。
十年来往黄瓜路，冒日冲风凌雨雾。今朝短策又披云，一笑成诗复凄楚。我行对镜并浮鳙，欲攀星斗摩苍穹。黄瓜虽小亦其亚，领略鳞鳞千万峰。
昨日苦暖今日寒，树头淅淅风声干。舟师祭罢喜风便，呼儿理楫高挂帆。孤舟一叶去如舞，白浪翻空作飞雨。尔曹醉胆何大耶，胡不江云占炮车。
君家江西我江东，相望虽远声气同。一行作吏湖湘上，数面成亲谈笑中。君思松竹行色动，我困簿领蜚尘蒙。他时登高倘有赋，莫望江头回雁峰。
浇愁正赖一蕉叶，万虑洗空从兀兀。投床便作碖䃂眠，不记来时石头滑。茅家亦复有何好，门外澄江绿如鸭。个中风味吾自知，赋诗归向儿曹说。
玄冥玄冥如有辞，大钧播物初无私。春兰秋菊亦有尔，梅独强分南北枝。南枝北枝自有时，人言冷暖浪自欺。天公与人不相似，时来看取葭灰吹。
没膝春泥未易过，华堂咫尺隔关河。精神闻说年来健，岁月从渠老去多。闹里渐应排世事，静中正好养天和。祝君寿骨如张果，莫惜频倾金叵罗。
落木萧萧岁已深，天教梅蕊独争新。一枝岭上方传恨，千树江头忽暗春。会与霜筠矜节概，不同风柳鬭腰身。罗浮当日醉眠起，斗转参横谁与邻。
道人别我三年久，邱壑胸中趣益真。更与风流能赋客，来寻憔悴负疴人。明窗辨药分寒燥，清夜吟诗动鬼神。促膝方欢又分袂，别愁还与月痕新。
宴居仙伯已骑鲸，犹子东来尚典刑。才气逼人春盎盎，交情阅世柏青青。昨朝方对圣贤酒，今日又寻长短亭。归路不妨携古锦，萱丛菖叶正芳馨。
武林仓卒指归程，千里修途偶并行。云散风流当日事，山长水远此时情。栖迟顾我犹藏拙，邂逅烦君尚寄声。尺素聊凭西去雁，梦魂今夜绕江城。
积雨初收四望新，颓云淡日弄晴阴。故园百里梦不到，杜宇一声春又深。宿蝶乱红浑满地，藏鸦新绿已成林。客中情味君休问，庄舄无聊但越吟。
客思到秋如乱麻，每逢佳节倍思家。黄花只作去年好，绿鬓自嫌今岁华。千里有情犹共月，一樽无事且倾霞。闲来甘露堂前坐，老柳条条噪暮鸦。
平生发兴在林邱，况复追随长者游。路入乱山青未了，秧分野水绿初稠。剧谈已有亲朋乐，小憩仍逢寺宇幽。满座春风与和气，对公无地可言愁。
敲窗打叶不胜繁，洗尽黄尘万里昏。便有清风生远树，祇牵孤梦绕归村。新秔想见黄堆野，老柳犹能绿映门。自笑年来诗事废，得君强韵缩肩跟。
梅子垂垂雨复晴，田歌初报罢春耕。敲门忽有诗筒至，入手悬知句法精。应聘申公何日去，草玄扬子几时成。知君不乐杯中物，事业端期身后名。
此夕清光本自多，不劳玉斧更礲磨。祇应云物偶如此，未惬诗情可奈何。喜见一轮还旧观，遥知千斛费明河。先生赏罢浑无事，古井依然湛不波。
登高不惜蹑凌兢，乐此佳辰古所名。白堕从今无远寄，黄花依旧弄秋荣。霜凋万木天地肃，水落百川波浪平。更喜晚来风力软，恋头破帽亦多情。
田如累级登高堂，石如金华卧群羊。上梅下梅山路恶，大将小将溪流长。振衣欲度分水岭，回首尚忆杨家庄。折花恨不逢驿使，为寄一枝还紫阳。
相与振衣千仞冈，浩歌莫惜邱徜徉。风来闽徼不知远，山接吴天如许长。裘敝且将云作氅，囊羞犹可墨如庄。眼明更向西南望，依约家林傍夕阳。
波光草色照人明，别意幽怀酒一倾。飘泊君方惊旅梦，淹留我遂识人情。穿沙碧干娟娟浄，带雨幽葩艳艳荣。何日相从溪上路，临流倚策话平生。
黄花岁岁与秋期，又见登高落帽时。云水光中孤赏玩，簿书丛里足栖迟。大篇且对玉连琐，小酌何须金屈卮。只恐颓檐并败屋，不禁巽二恣狂吹。
琅玕万个倚江湘，中有人家类辟疆。地迥自应尘不到，天开初见日舒光。此身汩汩五斗役，旧隠遥遥三径荒。想见韩溪溪上路，烟稍雨叶拂云长。
濂溪当日起南方，千载斯文有耿光。遗俗至今尊孔孟，后生谁肯学苏张。贤关莫叹吴天远，精舍今临楚水长。试问坐中谁鼓瑟，舞雩风味想难忘。
群雄逐鹿走迷方，四百炎精不复光。天启奇才思蛰奋，人嗔黠虏久鸱张。悠悠陈迹青编在，寂寂丛祠碧草长。成败由来难逆睹，祇应大义不容忘。
独明大义晓多方，烱烱精忠贯日光。开拓荆榛资蜀汉，驱除鬼蜮老关张。司徒岂足知邪正，著作宁能识短长。公论到头须后世，至今尸祝未能忘。
衡湘山水竞清雄，闲气曾生益代翁。后学谁能明绝学，遗风犹可想高风。欲求太极精微蕴，可乏群居讲究功。飞跃鸢鱼元有道，使君心与古人同。
江头梅蕊小装春，式宴嘉宾属守臣。京国路虽千里远，琼林花又一番新。且观鹿野陈乡乐，休忆羊裘整钓纶。老我岂堪陪盛集，为公强振簿书尘。
圣主如天与物春，四方委质愿为臣。设科取士制虽旧，侧席求贤意自新。扬子词高非篆刻，井春学富独纷纶。行行好上江都策，莫厌京华没马尘。
小雨浪憎春日迟，轻寒自与晚花宜。节过岭外忆饧日，人比山阴修禊时。雀舌味长初试水，猫头意懒任穿篱。归途莫恨石头滑，山色波光总是诗。
圜扉草色碧于衫，晏子何劳更解骖。賸喜文书清幕府，翻嗟宾客滞湖南。迟囘愧我非高士，邂逅因公尚剧谈。清夜论诗到山谷，棒头妙旨欲重参。
羞将华发照青衫，直拟凉秋整去骖。应聘岂能如水北，䌷书何事尚周南。江澄颇觉客愁破，山好那须世事谈。犹胜元琳日趋府，强持簪笏逐髯参。
亭下江波绿样衫，亭前山势走惊骖。心如胡马犹思北，梦比飞乌正绕南。银笔新书时有省，金銮故事不须谈。经纶从昔须贤哲，洗眼诸公国论参。
土牛方著劝农鞭，画鹢俄闻叠鼓喧。别驾但知催理楫，邦人政自欲攀辕。黄堆荒径重寻菊，绿拥高堂更树谖。只恐清朝方急士，未容一室老陈蕃。
飞旆翩翩乱晚霞，欣闻胜集俯云沙。新诗宛似风行水，和气想如春在花。大隠勿嫌朝市闹，朱幡方映绣衣华。尘埃短簿今仓氏，怅望清游转觉赊。
桃根桃叶竞妍华，清远谁知别有花。天为苍生娱一老，地从绿水涌双葩。流传已入骚人句，走送曾烦刺史家。却笑昌黎求玉井，路迷青壁重咨嗟。
妆镜台前酒一卮，风流从古说杨妃。谁令山鬼欺红粉，却与花王司御衣。比儗莫嫌鱼共贯，轻狂犹胜燕争飞。老生无分陪清赏，空想邹枚他夜归。
窗闲花影夜摇春，窗外谁呼祁孔宾。不信名山谢逋客，至今陋巷卧遗民。日高谩戛生鱼釜，门掩应无没马尘。遥想撚须时得句，又书尺纸报平津。
搔头日日数归程，谁信先生少宦情。趣驾不知千里远，振衣始觉一身轻。霜林竹柏元同劲，世路风波底用惊。独我临分苦凄恻，从今怀抱向谁倾。
畏日炎风是处同，使君闵闵甚三农。新诗仰看奔牛堰，好雨忽迷回雁峰。千里祇今被膏泽，一堂行见会云龙。由来肤寸沾天下，衡岳英灵等岱宗。
数椽茅屋环流水，布被藜羹饱煖余。不向利中生计较，肯于名上著工夫。窗前野马闲来往，天霁浮云自卷舒。穷达始知皆有命，不妨随分老樵渔。
显庆堂将后世推，子孙绍复承吾书。四传学业家还在，五世因贪人铲除。续缵流风六七代，继兴遗迹八九渠。数终轮奂犹有待，御史尹仁为吹嘘。
屈指抠衣十七年，自怜须鬓已皤然。久知轩冕真无分，但觉溪山若有缘。下学工夫惭未到，先天事业敢轻传。祇今已饱烟霞痼，更乞清溪理钓船。
湖上初惊八月秋，岭头又见桂香浮。巾车几忆陶彭泽，竹马多惭郭细侯。未遣灵泉还旧隠，且同岩壑访真游。一枰胜负人何在，试问樵柯已烂否。
浪道湘南是瘴乡，玉壶银阙四时凉。卧龙不逐葭灰动，爱日空惊绣缕长。浮蚁且同佳节醉，探梅不作少年狂。暮归惭愧山头月，照我骎骎两鬓霜。
天斲神剜不记年，洞中风景异尘寰。江波荡漾青罗带，崖石虚明碧玉环。地接三山真迹在，天连合浦宝珠还。重来恍似乘槎到，惭愧云门夜不关。
伤弓枉木漫猜嫌，岩石棱棱弹样圆。雕鹗横空秋凛凛，凫鸥渡水晚翩翩。私心灰冷慵思缴，蹇步尘劳不受鞭。挟弹张弓付年少，归欤趁取菊花天。
天教海若效珍祥，不与千林春竞芳。掷地遗音清戛玉，凌云直干凛凝霜。谁浮鲸海星槎到，犹带蟾宫月桂香。冶叶浮花埽除尽，坚高直欲共天长。
素艳重重叠雪轻，先春不怕雪霜凝。人言五岭地皆热，谁折一枝寒欲冰。似笑踈花太孤瘦，故教密叶拥千层。湘南别有新春样，拼醉花前唤不譍。
小溪漱碧响潺潺，路入龙宫杳霭间。佳节漫添新白发，故人赖有旧青山。花朝几共湘南醉，萍迹何年岭北还。归路连镳红日晚，多惭龙卧白云闲。
海物难穷造化奇，后凋惟有岁寒知。谁将修月黄金斧，斲就凌云紫玉枝。直干岂容尘点涴，灵根偏与石相宜。天然不假栽培力，肯逐春风盛与衰。
林间留我住多时，似与烟霞夙有期。野老烹茶来献客，岩猿偷果去呼儿。静思世上千年事，不值山中一局棋。欲说行藏舒卷意，洞天惟有白云知。
殊庭冠佩俨晨趋，联辔朝真下马初。帘透晴曦金碎剪，霜雕细柳发新梳。三呼献瑞闻班列，万籁收声入步虚。祝圣归来无一事，时平翻恨酒杯疏。
西来江水浮天远，卧看飞鸿入杳冥。云过有山皆点点，潮回无地不青青。风光浩荡连淮海，气象高寒近日星。醉里不禁频极目，敔峰如黛涕先零。
汉帝中兴握赤符，先生恬澹隠名区。羊裘自是林泉物，龙德原非将相徒。不学淮阴遭戮辱，岂同尚父预匡扶。高踪卓绝横今古，瞻拜桐江感叹俱。
贤守公余雅䜩开，荷香馥馥入蓬莱。骅骝与座称仙吏，樗栎趋陪愧钝才。纬武经文资妙略，民胞物与广滋培。萍踪将返琴川棹，铃阁新吟切溯洄。
滕王高阁已尘埃，故老犹传结构材。南浦寒潭秋月浅，西山爽气晓风开。韩公碑碣生苔藓，王子文章没草莱。举目章江多落寞，萧萧云树总堪哀。
湖水盈盈历古今，我来凭吊识淮阴。王孙自失三齐志，漂母谁怜一饭心。封拜不堪仍赤族，交游未可仗黄金。富春亦有垂纶者，独引高风爽客襟。
十载驱驰万里程，鸡林自昔饮香名。欣瞻霁月光风度，得慰苍葭白露情。博爱已征钦古道，赠言端可重生平。回舟再谒吟诗处，错落珠玑映水明。
湖水春来泛碧波，伊人暌隔怅如何。梅花著露香还艳，竹叶临风色自和。形影莫亲凭梦寐，中情频写寄诗歌。鱼书忽喜今宵到，复值堂前好月过。
姑孰江头暂置邮，凉风萧飒胜三秋。燃犀韵事归何处，披锦诗人迹尚留。广济刹边松树古，峨嵋亭畔晚烟浮。六朝霸业成残垒，惟见茫茫水北流。
学士风流不可名，暮云犹著古贤声。衣冠渺渺成黄土，松柏萧萧散紫英。几见骑鲸寻皓月，当年披锦酌飞觥。遥遥岁序还思敬，祠宇重光俎豆情。
鸿门不用业成灰，碧血孤忠蓄夜台。落日兔狐眠宿土，新秋猿鹤叫余哀。虹光闪烁凌云汉，鼠窃卑污没草莱。传道英灵能显晦，登临纪异愧无才。
尺土无阶起沛丰，大风一曲压群雄。秦关约法成王业，楚国抡材卫帝宫。远引留侯悲鸟兔，矜功韩信困牢笼。堪怜戚氏终人彘，智略何曾事事工。
江南二月好风光，杏蕊桃花间绿杨。是处芳堤嘶牧马，谁家红粉盼孤航。永嘉时过人皆尽，建业潮来波自扬。物理静观多变幻，长歌差胜奏笙簧。
一柱巍然秀不顽，近邻彭泽达沙湾。吴花带雨参差媚，楚柳迎风次第班。屈子行吟伤放废，渊明归赋爱投闲。劳身未赴安恬计，且向名山几度攀。
谁把琵琶清夜弹，香山静听谱无难。江州自古成佳话，亭上于今美大观。湓浦新流春涨碧，匡庐徐转朔风寒。游人不乏留题兴，孰擅骚情踞坫坛。
坞号桃花著历阳，张公曾作读书堂。琅琅文采光前代，奕奕儒风显盛唐。履境怀人诚韵事，居今稽古属贤良。河流不减当年绿，酌水犹余翰墨香。
茫茫海甸几沧桑，井泽犹余姓氏香。道术尽人夸往事，仙踪何处仰遗芳。云龙山下风霜冷，戏马台边草木黄。惟有城隅一掬水，春秋代谢自清凉。
微茫祠宇著山中，曲径悬崖杖履通。一调楚歌声断续，八千甲士散西东。良臣远识存真隠，赤帝雄心赋大风。惟有彭城留皓月，春秋光照尚和同。
名花不与众为行，特向瑶阶献吉祥。一干亭亭标异彩，数枝灿灿发幽香。高怀直与同清艳，雅韵犹能并洁芳。积厚流光邀美报，兰孙应瑞庆华堂。
扶风家学属渊泉，刺史分符继起贤。坐啸名篇词典要，十春佳咏语轻圆。虞山蒙幸腾飞盖，琴水邀荣泛画船。今日远人寻旧好，抠衣铃阁拜君前。
早衙已放又清歌，文采风流孰若何。别圃娱情多典册，疏篱适兴杂藤萝。秋容包灿迷鸿雁，园菊英含续芰荷。饱德霏霏谈论爽，如观大匠斧高柯。
池阳别驾号宗工，博雅持衡景岱嵩。召杜兴歌德并美，龚黄政绩颂同功。清华独擅标江左，伟望无双冠域中。何幸旌旄来吴会，得瞻懿范沐仁风。
三秋初届雨凄凄，序转重阳风日西。正苦僧房无快境，贻来新咏自珍携。芙蓉带水成真艳，鸿雁凌霜作夜啼。拟过高轩聆妙谛，恐劳斋供太常妻。
连朝襆被冷凄凄，客屐湘江到浙西。长叹故园秋渐老，快逢诗伯句频携。回廊待月来僧梵，曲径看花听鸟啼。转盼雪霜应按候，调琴协瑟念山妻。
招饮醇醪破寂凄，夕阳掩映画楼西。狂澜就下偏维挽，峻岭难登每屐携。自有珠光能射照，无嫌驭屈作悲啼。连朝拟订盘餐约，谁主僧庖代故妻。
连朝风雨苦凄凄，邮得贤书到浙西。带屐冲泥叨饫液，贻来新咏又相携。清霜落木初成绛，浅渚依鸿半作啼。偶合温家谐韵事，司农掌印有能妻。
云舒风布景凄凄，秋色缤纷遍浙西。愧我厨荒情未展，蒙公谊笃酒频携。深嘉经纬匡时俗，还羡诗歌当笑啼。独酌亦能消永夜，倡酬殊苦少荆妻。
秋英渐落景幽凄，叹息征衫滞浙西。三竺风光公素览，两峰山色我新携。禅房境冷逢仙侣，客子心闲爱鸟啼。揖别黯然情未已，曰归难对乐羊妻。
倡酬已六破荒凄，词客贻吟又日西。欲罢未能情寓胜，将归更喜友相携。上天竺外霜华重，西子湖头乌夜啼。此境盘桓差快意，无烦鼓瑟并姬妻。
小酌僧房破冷凄，明朝分手各东西。一肩行李帆樯便，尺幅龙蛇什袭携。水驿山程劳记忆，天光云影任歌啼。得通音问凭鱼素，此际伤情似女妻。
春风有脚到柴门，最爱朝曦气自温。养性颇知学是贵，涵情尤识道称尊。土牛应候农功起，木铎传音官儆存。惟愿四方成乐岁，投戈解甲牧鸡豚。
使君劝稼泛清溪，才问高田又及低。蛙鼓鸣畦芳草际，鶑梭掷柳画桥西。堪怜南亩波生浪，且喜东庄麦秀齐。五首新诗发性府，还从老稚慰呼啼。
天潢家世本同宗，玉质亭亭似岱嵩。海国快逢情契合，华堂盛集酒香浓。谈诗雅以唐为法，植品端惟汉是从。握手雉皋旋别去，暮云春树想高踪。
都梁环绕尽高山，山下幽泉沁齿甘。入境顿忘人事扰，临流能润舌喉干。孤亭掩映风云幻，曲槛迷离烟雨寒。泗地年来成泽国，奠安常作救时看。
阀阅清华自职方，长才重莅古池阳。刑曹借箸邀宸眷，秋浦分符定庙堂。熊辂声闻舒骥足，朱旗色映快龙光。公余寄兴耽文字，彩笔仍流翰墨香。
兰陵江下富春连，三色桃花色泽鲜。夜雨忽然添尺涨，晓寒犹可着重绵。轻囊括尽烟霞趣，逸兴吟成风月篇。太息尘氛京雒客，谁能潇洒得安禅。
孺子遗踪何处寻，进贤门外树森森。登堂展拜情维系，过墓倾心敬自深。剩有黄鹂鸣院落，还来云影覆山阴。章江积雨增愁思，此日新晴爽客襟。
吕梁篱落走鸡豚，小泊扁舟日已昏。极目黄流来汴泗，有情明月匝烟村。堤长柳密巢归鸟，水急风高浪打门。此去彭城知不远，凭今吊古我思存。
戏马台边风色寒，黄河昼夜水弥漫。椎心每恨英雄尽，放眼还知天地宽。宴设鸿门王气在，烟销秦阙霸图残。知几亚父身先死，不见阴陵行路难。
斗横宴坐一蒲团，丈室寥寥梦境寒。夜炷波涵烟易冷，秋檐冰浸露先漙。潭中寂境心灰见，镜里虚形面壁观。俛仰清光无尽藏，细分沙界万尘宽。
廛市尘埃苦没头，霜晴清兴动林丘。买舟迤逦穷观览，载酒从容作拍浮。山远眼随飞鸟入，溪清身与戏鱼游。遥观九曲山如锁，说与篙人缓放舟。
百念灰寒一性空，森然万象在其中。静观寂照衔沙界，翻笑空华翳化宫。金屑未除心境异，尼珠独耀古今同。个中有见非真见，未掩帘时妙无穷。
撷根山石贮瓶罂，柱后缄题见者頳。风味莫嫌无酝藉，杯柈亦解作聪明。愿言则嚏传心事，搔首踌蹰散宿酲。最是徂徕明道地，至今奸胆亦魂惊。
门外红尘走利名，庵中白发任浮生。羡师法窟能深入，厌我诗坛已屡盟。渺渺水光帘万叠，离离梅影雪三更。何人荐取真消息，试鼓瑶琴一再行。
草间荒冢没麒麟，古寺何人为写真。华表不归空怨鹤，长松半落欲生鳞。艰难曾藉扶危力，鲠介原非卖直人。安得贞元同贞观，怀思忠愤一沾巾。
水色山光面面开，乾坤牢落此孤台。寒烟老屋巢沙燕，春雨残碑卧石苔。千载英风今可想，八州奇梦旧传来。𬨎车吊古增惆怅，重为先生辟草莱。
题舆才赴日边程，便拥油幢镇列城。地望素高唐五管，人才今似汉三明。时清市骏非无意，岁晏逢花好寄声。太学英名湖海气，此行持论要平平。
华屋成来有几年，名因耆旧里中传。未容极口论臧否，正欲虚心到圣贤。室有图书人自好，门多车马地还偏。邕州健笔人争诵，姓字从今到日边。
奏事何能补帝聪，流年早已付天公。旧闻双剑沦波底，忽有三刀入梦中。首出诗文为我贺，多惭忧乐与人同。如君孝友天应报，飞鹤那应久在笼。
郫令风流太史家，早知抹莉有奇葩。生嫌众色空尘滓，遍阅余香见等差。多谢珠玑来坐右，好将根墢到天涯。蜀江红紫纷披后，初看东南第一花。
质明帨洗动轻漪，礼殿巍巍百世师。伏几亲瞻古人象，陪祠颇杂汉官仪。诗书自可谋元帅，俎豆何妨示小儿。春服咏归千古意，只今童冠可无诗。
素餐深觉愧涟漪，后稷勾龙实吏师。平土至今犹有赖，配天在昔盖多仪。操豚底用勤巫祝，饷黍行看媚妇儿。海内和平颂声作，登歌还有载芟诗。
湖边飞盖欲谁同，治行人思旧弱翁。行乐未饶溱水女，咏归应有舞雩童。闽山影浸烟云动，沧海潮连浦溆空。欲识元侯疏凿意，君王勤俭正卑宫。
南方春早冻先融，荷臿趋时小异同。要使齐民知水利，亦如前哲变文风。四时镜浄登临美，万顷云垂灌溉通。嗟我一麾江汉上，慨然歆叹似南丰。
坐对崆峒帅府开，尚书元是济川材。才看剑履从天下，倏见旌旗照海来。兵卫半年虚抱戟，公堂今日共衔杯。文昌暂照东南地，已觉光辉近上台。
老照轩前翠已空，却惊嘉树巧玲珑。幽芬自出禅枝外，圆相长标法窟中。过客莫辞三宿恋，道人已费十年工。要须共结团栾坐，赏尽清秋面面风。
苍山余雪在云端，五两摇风减晓寒。谷应笙簧成两部，日涵烟水上三竿。相逢戏事留仙传，如在英魂激壮肝。分职幽明均报国，愿神终赐免空官。
诗来得得巧搜寻，清似壶冰洗我心。白雪阳春皆绝唱，高山流水欠知音。秦淮淼淼涵秋影，楚岸迢迢起夕阴。此际须君速相就，寒鸦趁侣欲投林。
爱山欲作杪秋寻，薄宦逢回倦壮心。排遣牢愁须鲁酒，激扬逸气和春音。归与物色荒山径，晚矣功名惜寸阴。寂寞孤芳聊自守，不殊兰芷在深林。
竟夕飞花一尺围，今朝晴色荷神禧。共寻萧寺因乘兴，直上高台是爱奇。𫛛鹊余寒通北极，凤凰斜照落西垂。诗成似得江山助，莫遣金陵胜侣知。
促膝红炉拥肉围，浅斟竹叶介繁禧。明年雪里人应健，醉客诗成语益奇。戏掬巧争肌玉莹，快餐不省鬓丝垂。归来鼻息春雷动，晴日三竿总未知。
因时兴灭易成空，更向层台觅旧踪。江渚余寒栖白鹭，山岗晴色转青龙。风烟暖入千林景，丝管春生万井容。堪笑冷官诗思苦，绝尘高韵以难从。
凌寒不独早梅芳，玉艳更为一样妆。懒著霓裳贪野服，自然仙骨有天香。轻明最是宜风日，冷淡从来傲雪霜。欲识清奇无尽处，中间深佩紫罗囊。
蚤岁蹉蛇晚节全，举觞犹自吸长川。紫泥优渥逢熙事，朱绂荣华慰暮年。强效琼杯哦庆语，欲将铁杖寿真仙。明堂尚有蒲轮召，未许终闲野水船。
芭蕉月上照窗扉，屋里老僧眠不知。起来树根饮一盏，举头忽是三更时。藤萝一处一处好，我亦持杯随处坐。山鸡忽叫野钟鸣，满地西风愁杀我。
腊梅好好花枝闲，官亭楚楚岁事阑。思量穷冬损情思，感激芳意生容颜。孤标不是如许骨，野落可能禁此寒。谁信鱼盐屈诗客，三更绕树兴未残。
云锦堂前花作堆，寻幽养静属吾侪。高高下下黄柑树，曲曲斜斜碧草阶。数点远山如越县，一条寒水似秦淮。庞公父子能留客，我亦三年忘客怀。
为有风流贺季真，道斋从此往来频。锦囊牙轴诗千卷，金橘银鱼酒一巡。见我每呼莲社客，看君还是竹林人。有时夜话寒更尽，明日相逢语又新。
白鹿山头云欲颓，峡门滩下水如雷。锦囊破裂元无用，席帽嵚崎还更来。我自未能逃世俗，人谁便解脱尘埃。扁舟且趁牛羊渡，莫问如今第几回。
隔浦娟娟古佛庐，几回欲去更踟躇。欲夸柳氏元和脚，要问隋僧智果书。见说交情多隽达，每惭识面尚生疏。山头红叶知无限，可许闲人暂寓居。
南去封题久不闻，北来数数听寒暄。联镳太白三千首，击柝长安十二门。飞观凌空天子国，轻帆半日女儿村。渊明好趣柴桑近，官职高卑未要论。
乡廛一语竟何曾，却向他州逢李膺。白马千山缘矍相，朱幡四海有严陵。鹅湖犹记通宵雨，虎石还同半夜灯。素发相看才两度，不知再见几时能。
方国三年一合围，圜门屡战定高飞。人如我友无青眼，天岂斯文厌紫微。苦县老聃终遁去，敬亭小谢未须归。丈夫谋宦非身计，荔子山前有彩衣。
紫微巷口送征鞍，白社村前豆叶寒。一赋雕虫如癸水，千山羸马上长安。短檠已自甘投老，健笔胡为未得官。凤阁起家缘六馆，州人更欲祝东峦。
荷花开尽蓼花红，游子今年秋又穷。千里病眠鸿雁影，一书愁杀月鱼翁。天寒好处予煨芋，日落何山汝转蓬。名利不成作归计，先生已老海门东。
凭谁为问鹡鸰原，灯火三更殒泪痕。天远未知萍梗迹，书来说在藕花村。年华似汝宁为未，场屋如吾已懒言。壁水故人今北去，短长门户好同论。
吉贝城边寄此身，故乡归少异乡亲。蜀无担石雄何苦，洛有书船孟不贫。绿水孤村何处客，白头双阙老门人。令狐冒雪成图画，还许渠侬续后尘。
万竹苍苍乌鸟啼，一江渺渺薜萝西。幽怀动处兰初长，好句来时月已低。年岁却从为客尽，家书长是倩人题。疏钟日落孤村立，秋燕梁空归思迷。
苦来为客竟何为，宅舍荒村谁与治。别墅虽无辋川画，生涯堪入杜陵诗。身如燕子年年去，家似渔舟处处移。丹井西头曲堆下，更烦岁晚定疏篱。
乘轺岭外丈人回，奉使天南学士来。万里家声蛮子洞，一门旌节越王台。驿辞濑口初逢菊，界入潮州定折梅。莫怪襄阳负韩约，芸香又好赐环催。
空齐自合冷如灰，何物龙钟似不才。日日读书无处用，年年作客几时回。君为诸老先生行，我在当初最后来。可忍残春对耆旧，不携斗酒去相陪。
年去又来三月强，诗成未了寸心狂。已无精力能穿鹄，尚有头颅可牧羊。老柏纵教逢岁晚，幽兰本不为人香。东胶待补犹堪战，莫道今无识绕梁。
双阙已嗟秋草边，两楹谁作麦堆前。幸逢皂盖行春日，如见红泉讲道年。工部先生天下士，莆阳太守大夫贤。斯文直待斯人出，千载名声与共传。
清咏重重画戟边，芳题短短竹篱前。政如美稷西河日，诗到黄初正始年。滕国已歌慈父爱，韩门更感使君贤。铜鱼好句关风教，巴岭赓酬只浪传。
泥封款款下青冥，却许麾幢换使𫐌。夔子城头开幕府，杜陵诗卷作图经。十年去国未还国，万里长亭更短亭。可信明时好人物，乱猿啼处是州厅。
城连帝子阁西头，水绕南昌故郡流。山短天长鸥鹭小，夜深云浄月星浮。澹台墓暗竹根古，孺子亭荒荷叶秋。漠漠沧江无了日，哦诗莫苦替人愁。
万里崎岖愁不禁，飞猿更听雨淋淋。剩将暑药凉无用，未著秋衣寒已深。刻鹄雕虫成底事，牧羊𫗪鸭负初心。还家渐近病渐好，得句自题时自吟。
野阔村归如暮鸦，路沿溪曲似春蛇。不谙水土愁多病，忽听乡谈喜近家。一带青山将屋绕，数行绿竹倚门斜。年年逆旅逢重九，今岁须看篱下花。
祖帐寒梅白未空，已看新叶绿重重。八州斧钺送行客，十里旌旗绕暮峰。北斗独高韩吏部，南州争慕郭林宗。一时宾主俱豪杰，敢道招要到野农。
虎夷长想蕙兰踪，螺渚幸修桑梓恭。诗造本情天下诵，学传正统世儒宗。三山过客日无数，四海闻人此一逢。官烛行行送归路，半村无月海云重。
下笔翩翩如史君，年过五十始朱轮。蜀山久托无家客，滕国曾为负耒人。脱印忽闻过我里，攀辕尤更甚州民。乍晴乍雨黄梅道，好听泥封下紫宸。
扶羸十日候行期，瓜叶初生荷满池。别袖难禁须进酒，离情未足更题诗。飞鸾渡口还家后，老鼠梯前到阙时。士论民谣如缴日，甘泉直上岂容迟。
清秋缓辔马如云，论定忠邪黑白分。湘水传呼新刺史，霸陵改观旧将军。平生孤节人难到，自此一番名愈闻。定有诏书催入觐，不劳下担楚江𣸣。
谢安旧宅翠云环，复见新墙月样弯。市近岂容三岛客，楼居须向九仙山。去天尚郁金门步，计日催归玉笋班。好与衣冠添盛事，一门三府照人寰。
云锦轩楹兰玉阶，暂从仙仗下蓬莱。良辰歌馆声声起，明月妆楼夜夜开。天上李藩批敕手，蜀中严武总戎才。可教问舍悠然去，即下红泥促召回。
暂著芒鞋归故丘，新诗吟罢恍如秋。麦堆去后惟君胜，荔子红时送客愁。好句合教吾北面，生年长恨海东头。如今别袂应须惜，一日能留便少留。
未作鹏飞万里程，一时英俊已铮铮。只应傲雪凌云气，合得惊天动地名。明月酒杯如李白，暮年官职似阳城。秋风癸亥古祠下，多少行人泪眼盈。
一声哀管水边闻，忽忆秋风留月轩。洛下书生来问字，襄阳耆旧亦过门。游梁无限通宵话，访戴如今何处村。纵使鸾封到幽垅，白云荒草不堪论。
晴春相见未多时，忽叹霜芜雪屋非。僵瑟楼前方悼往，吹箫台下竟同归。读书历历向秋树，织锦悠悠空晓机。须信人间伉俪重，生年死日不相违。
橘林霜后欲寒天，多记陶家作客年。碧水青山如昨日，白云红旐是新阡。鸤鸠七子母恩重，寡鹄孤巢妇德贤。最苦哀箫老松下，漫漫瞿麦雪平田。
他谁天外哭声长，有客归程何太忙。同爨情亲如五服，升堂义重比诸郎。昔人浇薤蒸梨事，即我浮家泛宅傍。叹息白头陶母意，中秋三日转凄凉。
邻母悲歌长短声，客窗闻此梦魂惊。新乡谁共鸡豚社，先世由来香火情。薤曲纵教如宋玉，里丧终是愧陈平。伤心起望秋云乱，愁断千山几日程。
山谷幽深锁梵宫，千章灌木郁茏葱。香浮古篆半檐雾，茶漱清泉两腋风。鹤伴老僧归夕照，山留行客驻霜枫。前朝阁阁浑秋草，眺望凄然碧岭中。
持节南来耸百城，就分帅阃握边兵。尽令殊俗窥风采，更许佳山托姓名。岘首要须刊伟迹，习池底事著狂生。风流人物今宗主，物物俱蒙不朽荣。
路转羊肠望眼舒，篮舆更入道人居。千林黄叶新霜后，四面青山夕照余。幽梦乍惊鱼鼓响，小诗闲向竹窗书。炉烟茗碗匆匆话，已觉人间万象虚。
门前骢马无人骑，北风落日长声嘶。细看毛骨独殊众，或言来自流沙西。伏枥忍遭奴隶辱，立仗难贪五品粟。将军边塞敢横行，愿同生死俱驰逐。
木食草衣吾计决，三釜养亲君不阙。胡为亦趁槐花忙，不共中秋醉明月。君言时世眩虚名，才见头衔分重轻。一笫如君当俯拾，卜邻他日莫寒盟。
江头雨过凉风早，落叶纷纷费人扫。钩帘日暮无所为，把酒悠然送归鸟。佳人可望不可亲，草根唧唧秋虫吟。家本江南客江北，须发新添数茎白。
华阳洞天昔曾游，华阳道士今相访。江头倦客老更拙，山中故人喜亡恙。晴沙唤渡何匆匆，鸿飞冥冥天北风。他日希虚如话我，凭君一一谢诸公。
阴云欲暗江头树，屋角先闻鹁鸪语。潇潇渐作打窗声，谁道巢居不知雨。雨晴唤妇却同飞，须知此物心无机。岂比人间情义变，衔冤誓死不相见。
大夫放逐沅湘滨，尝作九歌祠鬼神。鬼神幽远不可见，肴酒芬芳犹福人。餐菊佩兰君不识，从彼谗人为鬼蜮。楚江呜咽楚云愁，坐对此图三叹息。
相逢每叹俱飘流，尊酒作意同新秋。蝗虫日来复满野，府帖夜下还呼舟。江天尚黑客骑马，草露未晞人牧牛。路长遥想兀残梦，家在风烟兰杜洲。
江头晓日方曈曈，仆夫喘汗天无风。茅檐汲井洗尘土，野寺煮餠烧油葱。平生忧国寸心赤，在处哦诗双鬓蓬。村民喜识长官面，树阴可坐毋匆匆。
云气昏昏酿秋雨，岁月惊心遽如许。潮生晚浦足风波，颇忆青灯夜深语。赠君江南春露芽，恐君诵诗眼生花。一杯静对沉烟斜，世事从渠如乱麻。
惠山甘泉苦不冷，日铸茶香方是真。广文唤客作妙供，石铫风炉皆手亲。神清便欲排阊阖，且了吾人淡生活。瓶芽分送已无余，杯水尚容消午渴。
坦率每愁遭怒嗔，闭门直欲全吾真。美人娟娟不可见，薄俗往往难相亲。梦断风扉自开阖，还喜晚凉生意活。未能冲雨过苏端，且乞新诗慰饥渴。
四十九年真大谬，三百六旬长鲜驩。人生一梦何足较，田谷荐饥良独难。酒边志气漫豪放，眼中骨相殊酸寒。输与能诗李供奉，水旱不忧吾有官。
笑别灵岩日当午，篮舆轧轧转江浦。眼明初入菩提场，一灯传自西来祖。老禅留客苦殷勤，汲泉煮茗添炉薰。空江向晚无人度，明月满天秋正分。
一苇江头风雨寒，邂逅三日同清驩。诸尘不染眼自碧，万事随缘心已安。雨晴归路马蹄疾，问君呼船定何日。杖藜过我城南偏，游戏世间文字禅。
世间种种无非妄，云何以妄为庵榜。君欲舍妄却求真，展转思维增妄想。即妄即真君勿疑，真妄俱忘也大奇。笑我猖狂今老矣，因君聊复妄言之。
天公逞巧逐时新，戏把乾坤作烂银。浄压边尘无战马，寒持使节有诗人。夜长霜月争催晓，年近江山逼放春。归寿高堂先一醉，称觞汉殿及嘉辰。
东风吹水岂容平，小雨催花却易晴。旅燕欲来春社近，故人何处晚山横。不才愧忝诸侯客，苦思难攻五字城。芳草满庭无一事，竹间幽鸟变新声。
堂上弦歌吏早休，三年官舍冷于秋。诸公极力争推挽，野老何知欲借留。去矣青云皆坦路，归欤明月只扁舟。都城故旧如相问，草满空山自牧牛。
江头今日少风埃，时有闲云出断崖。入网河豚来近市，争巢野鹊堕空阶。偶行芳草得佳句，不见故人无好怀。愁送客帆西去尽，日随潮水到秦淮。
春风端的解相期，吹尽桃花作雨飞。政苦无钱供剧饮，可堪临水送将归。穷愁度日添诗卷，老病忧时减带围。后夜思君望银汉，双星会处有光辉。
行李过门复小留，剧谭同此小窗幽。三杯酒力客愁破，一夜雨声春事休。旧燕寻巢元未毁，新鶑出谷自相求。槐牙准拟供汤餠，初夏重来定到不。
力士能令妃子嗔，长安无复谪仙人。宫袍却换江东酒，野服终为帝外臣。孤冢道旁空怨结，两峰烟际自愁颦。骑鲸捉月知何在，太白光芒夜夜新。
湖海双鱼久不传，幽人门巷转萧然。寒威直与酒为地，雪片忽共梅争妍。自拨小炉犹有火，拟留佳客苦无钱。金篦刮眼何时得，咫尺春风欲换年。
破晓东风又磔鸡，人心物态两推移。建瓴岁月今将老，漂梗江湖少不羁。独坐旧谙为客味，长愁新赋悼亡诗。多惭府主鶑花约，归去西畴恐后期。
故园别去逾三纪，男子生来志四方。千里劳君双足趼，百穷笑我两眉长。雪深客舍衣裘冷，春晚家山杖履香。归省松楸终有日，临分老泪亦沾裳。
巫歌瓦鼓自村村，下鬼安能谒帝阍。尽室每愁风卷屋，何时得见雨翻盆。久无蚯蚓来堂上，颇说飞蝗集谷根。投老躬耕营一饱，客怀岁晚不堪论。
万里烟霄早致身，一麾到处作阳春。随时用舍知无愠，落笔纵横信有神。江国云山愁送远，桂林风土独宜人。笑谈坐慑群偷化，便合归来据要津。
九载光阴俯仰间，百年人世几悲懽。竹楼梦断伤春晚，云壑书来喜岁寒。别久更怜诗笔健，愁多须放酒杯宽。相望江北江南路，柳絮随风又作团。
世途时事两艰难，上水船行八节滩。旅雁唤愁秋已尽，邻鸡惊梦夜将阑。醉狂终是心情懒，老瘦非关骨相寒。闲忆能诗俞与赵，久无妙语发毫端。
别来身世转乖违，老病交攻若有期。目力半昏难结字，心情全懒罢吟诗。鱼沉湖海无书日，犬吠柴荆有客时。三迳莫嫌犹寂寞，地偏花木得春迟。
丛桂书斋念昔游，红莲幕府喜归休。秋风起舵蒹葭渚，春月停桡杜若洲。未用把诗轻万户，直须呼酒散千忧。赞公亦是江湖旧，更问君能少住不。
半生江海惯浮游，邂逅今成客此州。忧国幸逢年谷熟，望乡长恨晚山稠。连天烟雨双鸿雁，满地风波一白鸥。独把酒杯悲节物，何时弟劝与兄酬。
忆昨嬉游不忍闲，祇今但欲掩柴关。短檠无恙客多病，明月有情天若悭。落日哦诗方袖手，故人忆我未还山。归家且酌康庐水，恍堕千岩紫翠间。
青眼难逢阮步兵，白须新识老弥明。清谈略洗尘埃尽，妙句仍看欬唾成。休说有身真是患，但知得酒不须名。焦桐更倩挥毫手，要听秋崖夜鹤鸣。
使君新筑北城隈，举酒标名绣斧来。一览江山因胜地，四时图画自天开。坐令宋史空盘礴，岂有并刀解翦裁。暇日莫辞频领客，年丰无事好衔杯。
邮亭盘礴已六日，清坐了无尘事随。书寄弟兄犹未到，梦游京浙不胜驰。江边短艇雨千点，竹里疏烟梅一枝。儿女未知为客恨，但争柑橘绕庭墀。
相逢纵酒又连旬，醉倒谁知主与宾。舌在莫谈当世事，眼明仍是故乡人。不愁春与花俱减，但恨君如我更贫。淮上风烟随分好，他年准拟作比邻。
底事重来淮上村，九关难上阻司阍。短衣他日欲射虎，堂印何时看倒盆。花著襟裾无定力，雪侵须鬓有愁根。天河且挽洗疮疥，若问甲兵君莫论。
道路长年笑此身，绝怜尘土涴衣巾。飞花数点已愁客，归雁一声如唤人。州县驱驰君欲老，江湖流落我常贫。相逢却恨成匆遽，不醉沙头烂熳春。
余生自拼一虚舟，未害寻诗慰客愁。梅欲飘零犹酝藉，柳才依约已风流。关心弟妹无黄犬，入梦江湖有白鸥。别后故人相念否，东风应倚仲宣楼。
贤圣何曾时一中，扁舟但困打头风。按田外叹裹粮乏，还舍内嗟瓶粟空。论事时遭瞋目视，催科隔绝满堂烘。匆匆结束又西迈，望眼却随黄鹄东。
登高长是易销魂，多病新来目更昏。强引儿童追节物，久拼身世任乾坤。江风冷拂乌纱帽，篱菊香浮老瓦盆。回首西湖如昨日，交游凋谢不堪论。
手栽桃李已成花，久客归心急莫鸦。别后新诗圆似弹，依前瘦马钝如蛙。路长人困煎茶店，春去鶑啼卖酒家。三径未荒还寄傲，只应清梦到京华。
诏书淮上遂休兵，玉帛相随下帝京。且喜王师还禁卫，独烦使节在边城。转输积雪河冰合，离别春风塞草生。细札催归应不晚，到家犹及趁清明。
汉初曲逆未侯日，穷巷席门谁见收。固是知人甚难事，悬知同类合相求。客怀夜雨打破壁，世事春江横钓舟。为报能文韩吏部，吹嘘籍湜预名流。
提壶劝饮方多病，布谷催耕未有田。老去情怀非宿昔，日长图史得周旋。客愁正是连山雨，时事浑如上水船。问讯诗翁无恙否，遥怜裋褐耸双肩。
小雨催耕苦未匀，东风吹水起鱼鳞。兵戈关塞今年定，灯火江城此夜新。万点飞花愁客子，一天明月属游人。旧时面壁胥居士，何处笙歌作好春。
人家过午绝炊烟，陇上羸牛挽不前。寇退皇恩方掩骼，民饥客饭只烹鲜。观风到处春随马，楗水归时月满川。王事独贤无倦色，鸡鸣起坐屋三椽。
登临筋力犹如昨，兴废循环自有时。青石独存超士传，粉牌新得省郎诗。云山改色风生座，野鹿无踪水满池。胜处只宜文字饮，不须红袖苦追随。
人生百岁未易满，我已五十仍加三。异县长怜九月九，故园远在南山南。绿尊青眼旧相得，黄菊白头还好簪。明晨汝辈早同出，脚力跻攀吾尚堪。
出处殊途会面难，君留湖上我江干。黄花三度不同醉，白发数茎尤寡欢。鹗立寥寥天地大，鸿飞漠漠水云寒。登高时节还相忆，朝露谁怜坠木兰。
俗物满前无好怀，可堪时序苦相催。飞蚊扫迹夜方静，过雁传声寒已来。多病不胜杯潋滟，远游只恐马虺𬯎。书窗愁坐令人瘦，独上江楼日几回。
年来多病废幽寻，眼底风光亦倦吟。岁暮情怀伤老大，雪晴筋力试登临。一江烟水分南北，千里云山自古今。杖屦频来端不恶，只愁东望起归心。
晚晴鸟雀喜窥檐，客舍余寒怕卷帘。多病新来知本草，安心老去读楞严。发稀帽侧头慵栉，火冷香消手自添。百念不生惟饱饭，春山蔬笋十分甜。
春风略不欺贫贱，美酒真堪托死生。芳草又依穷巷绿，残尊重与故人倾。雨余入馔添蔬笋，昼永欹眠忆弟兄。但得一廛供送老，更将诗颂纪升平。
梅花白尽柳初黄，春未平分日已长。老眼明边湖水绿，闲愁来处楚山苍。高吟且喜诗无病，痛饮方知酒有肠。南北故人强健否，谁知旅鬓欲秋霜。
双双鸥鸟落苍湾，点点征帆返照间。多病久无钟鼎梦，忘机长伴水云闲。江心古寺入图画，烟际好山如髻鬟。踏月归时闻短笛，津头知有钓舟还。
天宽地大我何忧，白首行歌得自由。穷既有神安可送，富如非义岂容求。四时无出三春好，万事都拼一醉休。茅屋酒旗遥唤客，余寒未许脱驼裘。
左右图书一小轩，闭门谢客蔡深源。别来三岁喜无恙，老去百怀谁与言。神鱼不肯贪香铒，天马难令驾短辕。苦忆当年常款曲，茆檐软语负朝暄。
藩篱落日鸟雀闹，江湖西风鸿雁高。病躯已厌秋夜永，农事更伤终岁劳。穷愁满眼未容遣，俗物败意时相遭。隠芝庵中有高士，拄杖请来同出遨。
越王楼畔彬禅客，为法南游蚤出关。曾驾铁船冲巨浪，又携锡杖过他山。梦回故国非无侣，身比孤云只独闲。君到诸方如问我，年来多病鬓毛斑。
平边活国不关侬，昼永新添炙背功。鸠妇仳离天欲雨，鹊巢低稳岁多风。一弹指顷韶光半，微破颜时梦事空。但得余生无病恼，从渠南北与西东。
谁家短笛吹杨柳，何处扁舟唱采菱。湖水欲平风作恶，秋云太薄雨无凭。近人白鹭麾方去，隔岸青山唤不譍。好景满前难著语，夜归茅屋望疏灯。
晓色熹微麦陇间，杖藜徐步扣禅关。两浇水足东西堰，一抹云收南北田。仕路驰驱惊岁晚，僧寮燕坐觉身闲。故园早办归来计，莫待星霜满鬓斑。
客槎无路到天津，五斗依然不救贫。敛版进趋惭大吏，打门呼索愧穷民。酒边拓落寻真趣，诗里平章作好春。自笑小才还小用，姓名安得上麒麟。
麤官到眼惟朱墨，个里清虚却可人。晓径忽闻花信早，晚窗时对月痕新。客来但怪阶庭寂，昼永偏于枕簟亲。莫莫只求闲里过，抗颜何苦拜车尘。
只对西湖也自凉，雨余天更辟商羊。水交秋色心田静，风入山花鼻观香。别驾殷勤能设醴，吾曹嬉戏且逢场。凤凰池上今文伯，犹忆春闱夜卷长。
嵯峨宫殿晓风清，月挂林梢夜欲更。户外朝绅千绮集，马头椽烛五枝明。诸天呗响超三界，众妙香然罄一诚。渭北衣冠应北顾，请扶大汉振天声。
南湖风月想经行，隠兴常多薄宦情。辇毂只今烦佐治，僮奴休复事欢迎。人如仲举舆增重，客为相如座尽倾。咫尺不妨时问道，病余已觉此身轻。
冷淡梳妆不入时，故将粉面以朱施。风标可作孤山殿，枝叶能令北客疑。及与松筠论旧故，未容桃李强追随。芳名亦占群花上，所恨无功到鼎彝。
石渠南畔小阑干，一种孤芳万玉攒。应为癯儒嫌冷淡，故将素面污铅丹。花前酒盏浑如梦，池上诗盟幸不寒。美景要须公管领，转头还作隔年看。
柴门三月麦秋寒，日与渔樵自往还。千骑肯来延绿阁，一杯相属对青山。句工烟雨空蒙际，笔妙龙蛇夭矫间。从此小园增倍价，不妨长作老农闲。
萝衣晴带护烟蓑，楚国狂夫尚作歌。石影到溪千丈劲，藤痕入目八分多。泉分小白山中雨，衣取云门寺顶荷。洞口樵人谁语汝，茶过相遇更相过。
三神山上隔凡尘，箫鼓喧阗午夜声。十里绮罗开翠幕，一天星斗不层城。也知故国风光丽，尤喜新元谷价平。衰朽尚容陪二妙，不妨欹侧到天明。
水落方成放牧坡，水生还作浴鸥波。春风自共桃花笑，秀色偏于麦垅多。村号莫愁劳想象，石名宋玉谩摩挲。试将有袴无襦曲，翻作阳春白雪歌。
知君得法自南昌，作舍何须问道旁。二老未尝轻许可，两诗固已为平章。胸横云岫无穷意，语带梅坡不尽香。政乏绮纨相妩媚，不妨风气似诸王。
秋风百柁倚江皋，幻出城南不柱桥。虹影勒回天际水，鹢头惊退海东潮。白银阙里看车马，赤玉阑边听鼓箫。硎刃有余舟楫在，待随芝检上云霄。
岭名石母谁家母，湖号相公何代公。欲问岭云并岭月，怕推湖水与湖风。渔翁樵子难重问，墨客骚人苦欲穷。愚智校行三十里，朔风吹酒又成空。
子美无诗到海棠，酒边游戏略平章。日烘不睡却成睡，风暖无香却自香。花事一番劳应接，春光强半被分张。速来窠上寻徐老，同醉花前作楚狅。
重重帘幕护金猊，小树花开逼麝脐。寒色十分新疹粟，春心一点暗通犀。香延棋畔仙人斧，影射灯前太乙藜。从此再周花甲子，伴公长醉日东西。
堆盘缕缕又秋风，客俎虀盐一洗空。羹鲙疑居柁楼底，杯螯如堕酒船中。莼羹本是诗人事，樽俎那容俗子同。不日挽君来快问，请分一箸供涪翁。
灵仙窟宅不多见，车马往来成再游。后洞白云前洞出，上池红叶下池流。水花照眼明金鲫，石发藏春护玉虬。邂逅尚青游子眼，栖迟应白老僧头。
秘书行处有歌钟，身在名园锦绣丛。试问高吟梁苑雪，何如共快楚台风。人鸥不去机方息，鱼我相忘乐未穷。待得芙容濯云锦，弄花翻水与君同。
黄山东南数十里，芙蓉削翠连云起。萧萧褐褐三五群，生薪半肩歌不止。石径迢迢云外行，烟雾满地穿林坰。圣世不须紫芝曲，息担击壤歌太平。
蒙蒙香雾湿未干，烟光匝地春风寒。牧童三五唤归切，鞭牛为马蓑为鞍。一声芦管振林木，口畔呜呜相戏逐。梅花乱落自潇洒，绝胜豪门调新曲。
昔人筑斯防旱涝，龙钟常相天地造。舟航群泊沙外汀，酒旗斜插江亭小。岁岁常丰民自怡，几家灯火儿诵诗。何处渔歌芦中起，款乃一声山月低。
石梁横卧清溪曲，波光上下风吹绿。海东推上月轮来，鳞龙闪闪浮寒玉。昔人呼为饮马泉，至今饮者谁投钱。吟余不觉露华重，桂花香堕绡衣寒。
自入秋光能几时，无端又赋别秋诗。夜长月冷虫鸣急，天阔风高雁过迟。三径黄花存旧节，半栏红叶堕残枝。往来毕竟乘除法，何用年年宋玉悲。
石门深锁气何雄，那得群仙采药踪。列嶂时时看过鸟，悬崖历历长游龙。一书未学嵇中散，十日聊陪邴曼容。拟向锦屏题姓字，箫台端的是元功。
谁赋阿房未霁虹，祇夸复道峭凌空。那知海石驱来处，都在岩花晏坐中。鲸背远冲千嶂雨，鳌头高占一天风。漫郎更有中兴颂，倩把苍崖仔细砻。
漫空数日雨倾盆，老屋淋漓瓦缝穿。七月不虚为巧月，今年赖得是丰年。泥涂滑滑妨行客，烟陇阴阴碍种田。我欲乘风干造化，尽披云雾睹青天。
撮发从游成潦倒，拍肩话旧叹蹉跎。年来对酒诗狂减，老去伤时愁绪多。顾我曳裙今尚尔，念君求禄竟如何。不应例合俱穷踬，造化儿痴故作魔。
男子升沉虽系天，风花高下亦俄然。功名未老终归手，富贵须时小着鞭。落魄羁怀长道路，苍茫客面染风烟。张仪此舌欣无恙，谈笑封侯会有年。
短棹夷由落照间，不堪凝望发愁端。雁行影没暮天阔，苹叶香残秋水寒。朝市触涂成险棘，风波投足却轻安。白鸥盟在容寻理，急办烟蓑与钓竿。
颇怪诸生籍奉常，寂寥科目岁年长。只今五桂名犹在，恐有孤桐曲未忘。学校规模新壮丽，江山意气久徊翔。分光肤使青瑶句，收拾风霆唤阿香。
天怜素质太柔轻，不奈西风雪片凝。故与红颜如美玉，尚余清影似寒冰。黄香仅可追多叶，重萼堪怜只两层。欲问园官分此贴，宜楼深远叹难应。
悬崖怪石水潺潺，宜有神龙隠此间。穷胜不妨穿险洞，寻春那止看群山。攀龙行即天边去，跃马聊同野外还。好景良辰适相会，一尊且共水云闲。
公事无多早散衙，蜀中宁有寄来茶。龙光下照三江水，燕子重寻百姓家。畴昔买浆曾得玉，只今作饭类蒸沙。寄言道士玄都客，好种刘郎去后花。
驿使何曾寄岭梅，古藤花下小徘徊。无名异果自成树，没字残碑半是苔。木杪山鸡知旦昼，江心仙岛欠楼台。滩神凭险成遗庙，笑我何因到此来。
洪蒙一判天地晓，万古兹山青未了。朔南声教本一源，大地图舆古无考。玄冥此来事游戯，剪水作花南到地。腊前不识丰年瑞，翻令粤犬云间吠。
当年大驾巡南中，薰兮时兮歌南风。太音九奏凤凰集，真与尘世开盲聋。重华远矣成飞仙，湘灵洒泪秋风前。天荒地老不可诘，秋风满树凄寒蝉。
老树萧萧吹古风，满阶落叶鸣寒蛩。插天殿阁云不锁，挺柱石笋擎太空。凤去台空秋寂寂，瑶草离离自青碧。玉箫吹彻渺遗音，十二阑干空月色。
久去乡关始一来，竹舆行乐亦佳哉。还寻童子钓游处，又趁史君旌骑回。风物于人随意好，江山如画得天开。向来纪胜归名笔，喜为重镵置石崖。
入山细问山中事，绀宇琼居八百年。五洞潜通谁缩地，一峰突起解擎天。眼前去马来牛债，梦里骖鸾跨鹄缘。却羡黄冠无一事，卧听箫吹落云边。
一叶初秋已趣装，玺书屡下驻归艎。少留北阙三年最，多借西州半岁强。身外宠荣元自薄，眼前凋瘵故难忘。书囊知有朝天草，不是中和乐职章。
小试威名盖一乡，卷藏韬略付农桑。传家签轴书盈幄，择婿簪缨笏满床。置邑万家开兆域，送车千两塞康庄。正须今代如椽笔，尽发潜光着石章。
奏篇曾用牍三千，晚岁回翔日月边。眼看四朝诸老尽，身兼五福几人全。清台课历遗书在，昼寝凝香旧政传。竹马馆前寒月白，当时辙迹故依然。
太一青藜子舍光，命书频岁到高堂。深居物外风烟老，静看人间日月忙。绕舍图书千载韵，映阶兰玉四时芳。逝舟休叹东流水，馀庆源流衮衮长。
幽栖略具便休官，帝遣蒲轮唤不还。大似文元居道院，又如退傅过香山。梦回帷幄青冥上，醉堕风波浩荡间。向使胸中有荣辱，那能八十鬓毛班。
登门畴昔奉从容，婺越之间一水通。今日江东无贺老，去年床下拜庞公。旧来论议多遗落，新出传闻或异同。已矣从谁判真赝，汗青连屋未施功。
戟衣翻户映庭槐，使节州符未展才。文献定知丞相似，渊源还自洛阳来。异端惑世浓于酒，古学违时冷若灰。从此湖人识丧礼，凛然治命手亲裁。
南朝人物盛诸何，寿母皤然乐事多。堂下无忧萱弄色，天边有信桂交柯。黄金籝满经方重，白玉楼成恨未磨。空诵安仁旧时赋，版舆零落故山阿。
驷马高车照路光，幡然改辙兴何长。空山猿鹤惊无恙，同社鸡豚乐未央。祗见岁华来冉冉，不知耆旧去堂堂。北邙道上麒麟冢，谁得归休十载强。
清文丽藻百川增，窘步追随愧不能。麟趾差肩台岌岌，雁飞联翼塔层层。莼鲈归兴都门酒，薤露悲歌大隧灯。独向梁间诵遗句，寒松衰菊绕崚嶒。
乐事良辰古所难，三分春色一分宽。润花雨过红裙湿，倚竹风斜翠袖寒。自有南堂谁举白，可无东绢为施丹。两翁醉墨曾题品，便作平泉草木看。
人去湖空古豫章，溪荪水荇换年芳。闻风我是通家旧，觅句君犹弟子行。须发苍浪休叹老，齿牙沆瀣尚生香。宛陵自昔诗人国，今日谁升小谢堂。
庆源衮衮接天流，老桂传香次第秋。人物西都九卿选，光华南国十州游。翛然径下滕王阁，已矣长怀范蠡舟。身后楚骚谁着录，灵光旧草合兼收。
麟阁龙旗日月章，中兴再见赭袍光。仰观焜燿人文盛，始识扶持德意长。功利从今卑管晏，浮华自昔陋卢王。愿将实学酬天造，敢效明河织女襄。
麟台高柳识雕舆，共记中兴幸省初。黄道再传天子跸，青编重入史臣书。需云下际君恩盛，晨露高张乐节舒。若写鸿猷参大雅，定非周鼓颂田渔。
紫清丹极与天邻，阖辟乾坤系笑嚬。独为斯文回一顾，坐令吾道重千钧。先王旧物参差见，列圣明谟次第陈。墨客区区感荣遇，岂知深意在彝伦。
疏疏屐齿印平堤，露著乌纱客未知。别浦归舟争占岸，横林宿鸟自分枝。开张渔父胸中趣，漏泄骚人句外悲。会与清溪约长夏，风帘水簟答涟漪。
几曲江村雨外明，钓矶渔屋入新晴。参天乔木浅深绿，盖水圆荷先后生。归梦每烦春鸟唤，故林可忍晓猿惊。功成共祖东门道，不负溪山旧主盟。
幽轩返照可窗明，政用高谈答晚晴。共听铜瓶秋雨急，不知石鼎晓云生。清诗未读心先醉，别日无多梦已惊。闻道乌衣盛文史，祇愁异姓后宗盟。
同支派别胄遥遥，南渡衣冠尚北朝。千载画图文献在，两朝开济政明昭。公卿倡和遵皇运，嗣子传家念祖饶。幸得庆源流自远，匡扶人世释尘嚣。
人家二月燕始归，春阴还近清明期。我行东指来江上，杰木夹径如旌旗。驱驰不惮百里远，解后时醉青帘垂。悬知故人隠山市，相见甫迩黄生眉。
疾雷将雨风怒号，夜半破屋声嘈嘈。平明野水一犂满，浮云忽散青山高。三湘归来故清绝，半载何事徒捐劳。可怜辜负春已晚，鶑老花残空浊醪。
唐年斗酒价三百，苦贵已起诗翁言。那知三倍犹痛饮，可知此老空烦冤。风烟澒洞搅霜信，云日黯淡浮天根。此世有酒须烂醉，贵贱琐琐宁当论。
秋老那复雨初晴，我行西郊赏西成。芦花飞空讶舞絮，枫叶满径纷吹萍。香秔幸惬一饱愿，晚菊亦吐三秋英。陂池更作嗣岁计，帝力浩浩仁群生。
晓行出日归流萤，二童一马尘蒙缨。道傍老翁笑相语，道上夫子真劳生。有田观我奉甘旨，无技耸世难公卿。从渠自嗤我自乐，天风振木哦诗声。
昔人逢秋每悲思，往往推本骚人言。安知四时皆足乐，但愿一切长无冤。山林朝市等昔梦，荣悴开落俱陈根。不如沉醉了万事，春兰秋菊谁能论。
养禾欲雨稼欲晴，闵闵此事须天成。湘田是处可获稻，村酒纵饮无几萍。老农欢喜自举白，俗士触缩谁飞英。如今祇合谋一醉，功名富贵从浮生。
一年好景今露萤，试问谁濯沧浪缨。随时动遭不事谤，洁己自觉太清生。西风常次乐郊路，好酒不博当朝卿。浩然十里马蹄疾，未到城门打鼓声。
溪流一作神仙遇，岁岁桃花落复开。谁控空岩守奇鬼，岂唯尘俗到云来。彭泽昌黎一是非，悠悠千古谩传疑。苍崖何物扃岩窦，独许当时渔父知。
夏畦云稼忧芳蕤，炎官火伞烘晴曦。何人半夜起龙蛰，慰我卒岁丰年期。吾生正作一饱计，天意似悯三农时。椎牛酾酒乐村社，帝力于尔其谁知。
三旌之位不足贵，万钟于我其何加。谁如日饮无骨相，底用眼眩鸠盘茶。哦诗清籁助萧爽，角壮余子空雄夸。东洋北若不汝较，望叹自失无津涯。
子云家无儋石储，日有载酒过门闾。道丰泽衍今甫大，天理报施宁欺予。我惭投李得珍贶，俗眼快睹真璠玙。何当急走问奇字，报语姑以先勤渠。
杨侯胸中万卷书，澜翻骚兴轧三闾。文成素藁富柱腹，词有余锋须贾予。俊逸进追新轨辙，温纯端拟古璠玙。我渐不作池塘梦，徒羡清沟愧浊渠。
杓携娵訾月华薄，瑞霭朝来溢帘幕。芙蓉犹解姹然红，要与诞弥寻旧约。霞觞举处金璀错，寿祝庄椿与龟鹤。鲤庭请学炽昌诗，彩衣戏有承颜乐。
请君吟诗送我归，我归虽作半月期。马头黄埃且百里，村店白酒占双旗。只今柳丝东城路，万缕方作青青垂。归来应未及飞絮，自取春色开修眉。
江行几日风打头，江上客子添牢愁。人言水神喜作祟，客欲精祷姑维舟。平生结习口语业，篇诗敢告波神休。欣然回首领此意，一息千里聊乘流。
咄咄柴桑久卜邻，轩轩少室竟何人。一丘奇兴心犹远，千古论交迹未陈。奋锸自随天地阔，园林好在岁时新。东风相逐经行处，花草禽鱼不计春。
簿书丛里厌纷埃，夙驾𬨎轩此地来。好是板舆将母乐，不妨樽酒为花开。难拼胜赏哦诗适，生怕严城打鼓催。明日江头还眺望，松风阁上几徘徊。
腊尾春风不着忙，雪花先压百花香。试为天上玉妃舞，欲遣人间越犬狂。万里冰壶尘不染，一番琼圃日初长。东皇喜作吾翁瑞，又报丰年到酉阳。
几日凝空雪未阑，江头乘兴一凭栏。瑶池宫阙连天迥，琼圃山川特地宽。极目龙沙千里远，倚空冰柱数峰寒。望中浑觉蟾宫近，便欲乘风寄羽翰。
骀荡融和二月天，邀朋同是饮中仙。试将拄杖踏芳草，更看兰舟航野川。酒兴偿花聊复一，诗篇贾勇或相千。何妨日日寻春去，醉把赓酬授简传。
寻胜遨游且乐天，楚狂应是地行仙。一年最好春三月，到处那能花满川。梦泽诗肠吞八九，河沙醉境渺三千。眼中况有江皋佩，应作潇湘胜会传。
雨余迟日放晴天，春入园林点化仙。为约奚囊行秀野，更看花岛媚清川。杖头买醉多逾百，笑里挥金知几千。一段清狂谁会得，谩将高兴付诗传。
暖日烘晴二月天，万丝垂舞竞春妍。谁移西蜀寸根远，独领东风一笑嫣。醉脸凝脂朝过雨，红妆照烛夜笼烟。漫山百卉空粗俗，知是流霞第一仙。
一年好乐九十日，底事天工力作难。自古惜春晴有几，只今连夕雨犹𩆑。朝来已报山城社，客里那知花信寒。遥想故园田父乐，伐豚酾酒树团栾。
客里春愁万斛量，随身抖擞一奚囊。了无池草入诗梦，粗有山花供酒狂。半载飞蓬成底事，几钩新月误相望。夕阳又傍空山宿，杜宇声中入异乡。
江上晴光照眼浓，十分春色满城东。客怀何限湘波绿，漕事方殷汉粟红。雅有诗情添兴远，可无酒力破愁攻。舳舻早晚蒲帆稳，长啸东南万里风。
柳岸流鶑两两黄，风光浑在一帘香。休辞老去追随懒，莫遣春归倥偬忙。满地芳茵犹胜践，漫天飞絮漫轻狂。溪园早有同游约，准拟杯行引兴长。
君访西郊古佛家，还因烧佛问丹霞。可能同住依弥勒，应是前身悟木叉。林杪危亭供宴坐，门前翠袖俨排衙。纷纷廛市何时了，静看优昙浩劫花。
山头笑语落千家，晓入登临引暮霞。极目未应烦笏拄，招朋端不羡鱼叉。归来皓月明于烛，睡熟黄䌷卧放衙。幕府官闲诗思敏，赓酬亹亹笔生花。
秀句清圆掩百家，锦心幽思定餐霞。风骚谁敢窥严律，诵数惟应满洛叉。已有文名肩杜曲，却怜羁旅赋彭衙。自嗟下里陪高唱，羞说花时鼓子花。
牡丹摧尽蘂初成，花谱还应压后生。右掖昔年陪俊赏，幽兰今日助诗情。当阶镇日翻红艳，傍砌何人玩秀英。国色要须归第一，花王从此浪收名。
煮酝青梅且共尝，游蜂飞蝶为谁忙。秋千彩索迷青草，车马红桥锁绿杨。春事战回蒲剑老，诗肠结尽柳丝长。韶光赋别休匆遽，凝伫东风更一觞。
奔走尘埃日几西，又从舟楫问津涯。官身底事多羁束，世路由来足崄巇。甘雨也知苏𫁂䅉，轻风祗管舞涟漪。夕阳又傍田村宿，无限蜩螗噪晚飔。
从昔人传鹊作桥，一年牛女会清宵。几家乞巧罗瓜果，是处开樽沸管箫。云雨暂成银汉约，风雷催趁玉晨朝。凭谁与问支机石，好上仙槎款碧霄。
寂寞东篱几夕霜，不堪憔悴逐炎凉。谁知璞玉浑金态，尽作红尘紫陌妆。流液尚能甘水味，返魂应付与梅香。来年莫落秋深后，好趁登高入酒觞。
风囊啸谷猎尘衫，雨鬣行天驾玉骖。一洗蛮烟浑逐北，全提商令似征南。佳时不负中秋约，双桂能同一夜谈。我亦兰陔奉馨膳，与君欢事喜相参。
羁寓穷秋几许清，晚芳犹尔亦何荣。东篱旧岂论余子，三径今应愧老成。气味耐堪供饮兴，登临那得厕群英。节华要是丈人行，俗眼谁知省屈平。
何事秋光老更清，故应有菊占秋荣。后来汉陛知薪积，晚出商山叹翼成。三径惟将松比操，东篱那为酒含英。纷纷红紫随时好，臆对西风诉不平。
荒凉篱落露华清，菊为重阳特地荣。奔竞鬭心知戒在，疏迟懒性习闲成。偿秋为子添秋兴，见晚知谁恨晚英。赖有南山陪旧望，悠然目极与云平。
云容冉冉碧于衫，蟾影腾腾稳胜骖。万壑凉声生木末，一天秋色满江南。闻鸡漫起狂夫舞，扪虱谁从隠士谈。坐想诗翁搜好句，初机还许学人参。
百年诗种世科存，三载相望两拜恩。主簿从渠称大小，儒冠喜我到儿孙。立身正要先忠孝，力学尤须造本原。老矣寸阴犹共惜，日新期汝大吾门。
常记吾公诲语存，岂唯抚育念深恩。要将礼义扶门户，常把诗书训子孙。众耳尚闻垂绝语，尔曹无负起家原。殷勤事业能无忝，何羡于公驷马门。
寂寂园林秋暮时，可人卢橘玉英肥。祗应篱菊返魂在，满慰金行得意归。僵立冻蜂攒翅白，霏微繁李缀枝稀。天公似恐缁尘污，乞与毡裘护雪衣。
岸岸花飞客思浓，拍空烟水与天东。暮云横岭依依碧，朝日翻波衮衮红。鸥共忘机元自适，鼍犹鸣鼓定谁攻。凭栏万里危楼望，愁绝江南一笛风。
对酒怜鹅满意黄，江天风暖水纹香。诗情到底能多助，官事由来未苦忙。晴雨不妨春自好，醉醒何择我非狂。几时容与扁舟去，浩荡烟波情兴长。
词伯今犹从事衫，追风才轶谢羸骖。浪传齐己声江左，不见弥明隠岳南。骚读正堪供痛饮，箎音那许接高谈。君家况有𬨎轩法，乞与新编得细参。
平生四海鲁东家，貌敬谁能礼有加。试问离歌谈狗曲，何如艳曲唱山茶。广平似铁诗犹好，河内闻箴喜更夸。惟有谪仙堪痛饮，世间佳处乐无涯。
新凉凭雨入郊墟，却置诗书困简书。顾我尘埃随野马，今谁风味忆鲈鱼。可能三釜从吾好，且放双眉满意舒。賸买一尊浇礧磈，从他㶁㶁水鸣除。
白云飞处祝融墟，心切平安一纸书。浪走毛生惭捧檄，清贫羊续漫悬鱼。银蟾浮彩秋尤好，金粟含香桂欲舒。指日安舆奉颜色，彩衣容与戏庭除。
平生湖海敝貂裘，一笑周南底滞留。豪放不妨诗李白，峥嵘何意吏朱游。悠悠世上难穷事，落落胸中肯著愁。高兴横秋浑不浅，月明还上武昌楼。
满袖风埃季子裘，谁怜斗粟漫淹留。栖迟岁月浑闲事，放浪湖山得胜游。一律任渠从滥吹，数杯容我且浇愁。祗应好在平生志，更上陈登百尺楼。
微日输晴宿霭妆，征鸿迎暖到南州。相呼相唤稻粱熟，年去年来芦苇秋。琴操曾遗中散恨，海濒还见子卿不。夕阳莫傍江楼去，长有别离人倚楼。
何物包藏欲媚谁，千金难售惜光仪。空凝巧倩如羞靥，晴吐浓薰已透肌。一夕举烽徒自苦，三年射雉若为奇。无情草木欣欣意，却恼多情为赋诗。
雨余清梦话踌躇，投晓敲门一纸书。尺组却能羁壮士，寸心浑欲驾飞车。青衫小吏谁知子，白发慈亲正念渠。只道为官志三釜，而今那似守阎闾。
怯晓征衣袭小衫，山头淡月照联骖。晴光忽散湘江上，秋色疑连梦泽南。后约吹香舒藻思，同游载酒款犀谈。遥知坚卧朱文季，倦听朝鸡趁六参。
君家华屋隠松关，满壑清风六月寒。半岁胡为漫蓬转，篇诗犹解惜春阑。人言占马应东首，我欲移文向北山。试问啼鹃缘底事，尽情终日劝人还。
乱蝉声里夕阳村，野寺荒凉竹映门。汩汩溪流新过雨，芃芃禾稼已平原。老僧不省论诗句，初月犹能共酒樽。莫为奔驰起归兴，东西南北一乾坤。
六月湖天凛似秋，曾凭樯燕小迟留。苍崖偃蹇浮屠古，白壁淋漓醉墨流。吹浪鱼龙供客戏，乘槎牛斗得天游。一声帝子云璈曲，家在蓬壶碧玉楼。
炎风勃勃触轻衫，何事驱尘未解骖。清我一泓能湛湛，洗渠双耳任喃喃。方从君子欢相爱，未信樵夫笑不谈。他日通泉访陈迹，光芒宝剑与天参。
闻弦那用湿青衫，俛首盐车骥可骖。珍重居污自贞洁，飞扬巢幕漫呢喃。云天意气生怀抱，尊俎风流入笑谈。不碍哦诗佐清逸，明朝敛板又庭参。
长沙不足容回旋，放脚直到清虚天。层云荡胸意矫矫，皓月入袖情娟娟。扶摇浩荡九万里，城郭仿佛三千年。仙期汗漫直牛斗，此志理我乘风船。
一年好景负黄花，洗眼江梅傲岁华。把酒欲从天问月，知时谁解管飞葭。人情似水多泾渭，世味如禅说蜜樝。祇可高吟酬节物，鶑声早晚又天涯。
一夜寒窗剪烛花，细寻诗派忆京华。爱人欲赠两溪竹，吊古谁荒大泽葭。味永黄鸡羹苦菜，香清沈水煮榠樝。拈来信手皆佳句，浩叹东洋渺际涯。
海棠冬暖亦狂花，步绕畦区羡物华。微雨苍茫低塞雁，寒声寂历到汀葭。映人清绝梅松竹，照眼黄垂橘柚樝。自喜闲中足幽兴，不妨时理醉生涯。
不随凿枘辨方圆，安用蓍龟考未然。万物由来皆备我，寸心既尽即知天。见几那俟拈花手，乐道浑忘绝易编。自得诚明千古学，谁能证此具精专。
灭去觚棱性本圆，了除藩蔽物皆然。向来具足顶门眼，尽发卑微瓮里天。胶扰空花俱是幻，拘挛尘鞅束如编。非予孰为幡然起，莫遣阿衡美独专。
穷山二月无多乐，犹作春来料峭寒。常恐花枝暗萧索，却教诗句漫艰难。寻芳赖有城西角，泥饮休论日几竿。他日山僧纪清集，阁中应作画图看。
诗书事业可公卿，垂上青冥却反耕。舍己芸人吾弗尔，种田得饱我何营。一犂春雨宁论力，万里秋云会享成。堂上更书无逸语，也知稼穑重金籝。
莱衣喜气著青衫，世路从渠裂两骖。试问虚名空斗北，何如荣养乐陔南。邻墙饱听新诗句，尊酒相从几笑谈。闻道秋郊足佳趣，好奇谁复似岑参。
吾儒不羡能方丈，彼相胡为食万钱。谁识春来有珍味，乐如疏食曲肱眠。园中菜把勤能致，曹掾莼羹美未专。便作远谋胜肉食，他年无愧作诗篇。
春来日膳菜数本，绝胜杖头携百钱。但得园蔬非馑岁，肯令午梦搅清眠。食芹有美吾思献，采菲无遗利可专。莫笑先生长诳腹，解吟朝日照盘萹。
踏遍江湖路几千，买舟因得憩江天。不嫌烟水牵离恨，要狎沙鸥伴醉眠。南浦春深波涨岸，长芦风寝浪平川。生涯喜近长年老，夜半挐音月满船。
湘郡湘城四十余，赋租无爽岁无虚。三年自是澄清泽，一吏何能抚字书。底事古人勤劝课，由来国计在阎闾。南阳谁守蒲谁宰，更赖褰帏使者车。
湘水湘江衮衮流，南连五岭北荆州。造船行粟无遗算，自叶流根皆运筹。国计已多刘晏策，民情滋欲寇恂留。善刀莫起庖丁念，何止恢恢十二牛。
湘俗湘人百不忧，口无异论只歌讴。皆言此日孙夫子，还是当年郭细侯。不信民情容易得，可能仁闻镇长流。而今九郡皆膏泽，看取黄云万顷秋。
湘雨湘田处处同，谁知公意与天通。爱民天亦忧民事，望岁公应喜岁丰。自古强兵先足食，从今积粟可平戎。关中事业非难办，要看他时第一功。
紫泥芝检下遥天，绣斧荣更竹使权。六辔周王新礼乐，重湖楚国旧山川。澄清风采生麾节，眷倚精神跂邃𫄧。早晚沙堤归步稳，二台齐色耀星躔。
丹诏飞来万国春，抡才美意属贤臣。几年志气风云壮，一旦声名日月新。好把良筹裨负扆，莫贪香饵堕垂纶。来年上国风光好，喜帖西驰沸路尘。
几年蓬藋翳儒宫，文物新还俎豆中。幸甚诸生初见武，欢然置酒更亲崇。晴收楚峤千峰雨，薰奏虞弦万籁风。须信廉平汉循吏，可能齐鲁化蚕丛。
江头秀木碧参空，喜见新晴到眼中。秩秩北林筵有序，潭潭东阁礼尤崇。广平元老今贤杰，江左夷吾正祖风。况复赣君崇教养，清阴到处绿成丛。
君侯德业简渊衷，亟上朝端望寖隆。鹓鹭羽仪从北阙，骖𬴂礼乐正西风。六条郡国褰帷里，万里沅湘揽辔中。早晚诏书归衮舄，由来周召合三公。
黼扆天高德意深，恩言临遣重丁宁。九霄雨露新英节，一日风雷遍洞庭。财力定能均息耗，米盐因得裕常经。如今想见南翁喜，长望吴头认使星。
廷尉年来犴狱清，更凭藻鉴惠诸生。新奇往往多闻罢，朴鲁区区亦竟成。已见规橅通造化，会看勋业正钧衡。先生小试澄清手，天下颙颙望太平。
夫君解纽去通泉，十幅风帆下碧川。宝剑诗成光射斗，扶摇路稳翼垂天。湖山桂老乘秋兴，越水梅开近日边。丹扆须贤方侧席，会听鸣履上星躔。
平生饱听无双誉，一见全胜得异书。妙语从君闻梗概，清尊酌我更踌躇。希踪伯氏情何限，惜别吾曹意有余。若见滁州新博士，为言湘水愧污渠。
四十余年尚转蓬，渠论南北与西东。但知爱子三迁教，不办谋生一亩宫。北海可怜真意广，步兵良苦漫途穷。人生择术须循分，鹏鷃逍遥自不同。
轻去千金若弃遗，高情勇决固应稀。端来共我茅一把，不肯折君腰十围。世事弹棋无定局，人情蒙阱有深机。生涯也趁身强健，况是平阳德可依。
生憎城里只尘埃，胜处何妨特地来。况是近郊新雨歇，可能乘兴一樽开。春随使者轺车至，花倩梨园羯鼓催。来岁披香侍华宴，也应犹记此低徊。
逸兴飘飘鹤九皋，凉州那得费蒲萄。一从卜筑东山胜，便觉声名北斗高。手种百花从日涉，心澄万虑弭汤鏖。主人已作骑鲸去，谁与鸿蒙共胜遨。
夏葛冬裘等一衫，飞黄跛鳖谩同骖。人情展转怜风月，世路沈迷泣北南。我已灰心忘厚味，谁其缄口罢游谈。如今欲问西来意，便挂僧牌报放参。
萍实乡中雨初歇，野溪流水奔惊湍。蚕功欲登蚕妇急，春阴已浓春事阑。飞绵漫空白雪舞，叠𪩘插汉青螺攒。家山归去此无几，眼底已作潇湘看。
路转溪回几曲村，溪头流水去浑浑。农忙野叟朝耕陇，蚕老人家昼掩门。游子漫怜春色晚，故园应想绿阴繁。归欤屈指无多日，夜雨团栾酒一尊。
典衣无策渐朝衫，早计君毋笑拊骖。未辨墙头仍瓮下，空哦斗北与箕南。蒲萄不作凉州想，庚癸犹酬褐父谈。折简更招花下饮，可能离坐亦容参。
野店醪香尚带烟，中山酝久漫经年。公营恶草安吾分，太白高吟羡子先。好办一尊常对月，谁能百斛更浮川。正须浇我谈天口，富贵浮云且任缘。
春愁满眼久驱除，懒问生涯念及孥。但得论文留客醉，不妨问字到山居。寒收冻面应浮蚁，暖入芳腴可泛酥。便欲呼儿洗杯酌，陶然应许及波余。
几日春寒似禁烟，杜门浑欲任流年。得钱相觅非难办，载酒来过定孰先。无奈梅边虚胜践，遥怜柳外涨晴川。佳时纵意须从事，莫笑幽人也化缘。
年来那复不时须，斗酒珍藏敢罪孥。安我馈浆穷逆旅，有谁携榼访幽居。粗粱何择皆庚癸，题品宁当辨酪酥。自笑悲辛惭杜老，却愁人不食吾余。
蹈遍关山日几西，周旋步武镇相依。居贫原宪履长决，战罢吴王屦不归。已类惫靴无复召，空惭释𪨗顿成非。尘劳弃屣今何有，纵尔双凫自在飞。
微雨轻寒透客衫，十分秋色相征骖。人占逸驾应空北，君自良图已运南。须信由来非枉尺，谁云领取勿多谈。而今吐握逢知己，会听新除趁六参。
驰名衮衮甚长川，君独乘风万里船。得意正看期汗漫，趋时宁肯媚连娟。升沈百辟方公道，扶植斯文要众贤。元献景文今棣萼，还须柱石汉中天。
蚤行吴越得清名，岁久湘中始识君。人物自堪交仲父，才华端可继参军。一州从事曾游刃，万里封侯好策勋。江上今朝话离别，西风吹起楚天云。
秀出书堂隽有声，又携琴剑主文盟。师承自得春秋学，经行俱高月旦评。援缴解令专志虑，窥园那肯乱精明。安昌异日多成就，何止从宣一二名。
十幅风蒲下碧川，别怀何惜醉金船。娄公正遣江流稳，庾老宁辜月影娟。善世如君皆夙望，泽民应我愧前贤。荣华莫美城南杜，早晚还亲尺五天。
休论决处甚防川，刚道呼来不上船。正使涓流鸣㶁㶁，终然修竹浄娟娟。浮沈与世鱼潜跃，清浊从渠酒圣贤。富贵功名皆自有，可怜邀月问青天。
得丧区区指屈伸，褰裳归去楚江滨。莼鲈到底秋风美，牛斗依然夜气新。满壑烟霜供啸傲，传家诗礼照清贫。不须变姓吴门隠，自有相从化鹤人。
忠孝蝉联萃一门，雁行相望款天阍。青云有弟先行志，蓝绶今兄亦拜恩。肘印一时饶季子，风雩千载见诸孙。二难金玉交辉映，出处相高德义尊。
霜熟林空月满川，冲寒突兀耸诗肩。便应策骥行夷路，不用燃犀照碧渊。从昔正人终遇世，到今方士漫求仙。老成谋国须吾辈，可笑轻疏贾少年。
从今日日听新除，去马加鞭不用徐。最是好为三釜计，不妨频寄万金书。君行霄汉无留轫，我得江湖欲纵鱼。更念起家人底事，百年门户正关渠。